Mengintegrasikan Penglibatan Belia dalam Koperasi

Golongan muda merupakan aset penting bagi koperasi yang bukan sahaja untuk pembaharuan generasi keanggotaan dan pemimpin masa depan koperasi, tetapi juga kerana mereka mempunyai kapasiti yang lebih besar untuk inovasi dan keusahawanan serta lebih cenderung untuk bekerja dengan teknologi baharu dan umumnya mempunyai tahap pendidikan yang lebih tinggi berbanding dengan anggota koperasi yang lebih berusia.

Golongan belia telah menunjukkan semangat yang tinggi dan mengambil bahagian secara aktif dalam gerakan koperasi pada peringkat awal. Kemunculan koperasi di Eropah mempunyai banyak kaitan dengan penyertaan belia sebagai anggota dan kesediaan golongan muda untuk bekerja di koperasi. Di rantau Asia juga, terdapat bukti yang menunjukkan bahawa sebahagian besar belia berminat dan aktif dalam koperasi. Hal ini ditunjukkan di beberapa buah negara membangun, apabila golongan muda (bawah 30 tahun) merupakan sebahagian daripada golongan yang paling aktif terlibat dalam gerakan koperasi.

Di Jepun, gerakan koperasi pengguna telah dibangunkan di persekitaran universiti dengan pelajar muda mengambil bahagian secara aktif. Di India, daripada peringkat awal lagi, koperasi di institusi pendidikan tinggi merupakan antara koperasi pengguna yang paling berjaya. Pada hari ini, keadaan nampaknya telah berubah sama sekali, sehinggakan gerakan koperasi semakin dikenali sebagai gerakan orang tua.

Rantau Asia Pasifik merupakan satu daripada empat buah wilayah serantau yang menganggotai Ikatan Koperasi Antarabangsa (ICA) kerana Malaysia dan rakan-rakan lain negara ASEAN merupakan sebahagian daripadanya. Rantau ini menempatkan sebahagian besar belia di dunia, iaitu lebih separuh daripada golongan muda dunia berumur antara 15 dan 24 tahun. Namun begitu, penyertaan belia dalam koperasi tidak mencapai tahap yang dikehendaki. Asia Selatan khususnya, menyumbang bahagian terbesar populasi belia di dunia dengan parameter yang lebih luas, iaitu kira-kira 26 peratus daripada populasi belia dunia dan mentakrifkan belia sebagai mereka yang berumur antara 15 dan 35 tahun. Walau bagaimanapun, taburan populasi belia di rantau ini adalah sangat tidak sekata. Di Asia Timur, populasi belia dikatakan sekitar 17 peratus, manakala sekitar 18 peratus di Asia Tenggara dan Pasifik.,

Dianggarkan rantau Asia-Pasifik mengandungi 60 peratus daripada populasi belia dunia, atau 750 juta berumur dari 15 hingga 24 tahun. Di India sahaja mempunyai 234 juta orang belia, iaitu jumlah tertinggi di dunia (mewakili 19 peratus daripada jumlah penduduk negara itu), diikuti oleh China dengan 225 juta (mewakili 17 peratus daripada jumlah penduduk). Sebagai perbandingan, Jepun hanya mempunyai 12 juta orang muda atau 10 peratus daripada populasi. Bangladesh dan Filipina kedua-duanya juga mempunyai populasi belia yang sangat tinggi, iaitu sekitar 20 peratus daripada jumlah penduduk. China dan Indonesia merupakan dua lagi negara yang mana populasi belia membentuk sebahagian besar daripada jumlah penduduk. Bahagian Asia yang maju, khususnya negara seperti Jepun, Korea, New Zealand dan Australia tidak menikmati kelebihan ini, kerana penduduknya semakin menua dan kekurangan tenaga buruh merupakan masalah biasa bagi negara-negara ini.

Secara keseluruhannya belia di rantau ini menikmati pelbagai faedah melalui pertumbuhan ekonomi yang pantas. Walau bagaimanapun, secara perbandingan dengan negara maju, majoriti belia di negara Asia masih menghadapi pelbagai cabaran. Antara cabaran tersebut termasuklah dalam bidang pendidikan, pekerjaan dan kesihatan.

Dalam pendidikan, halangan untuk akses pendidikan kekal berterusan disebabkan oleh jurang perbezaan bandar dan luar bandar, peningkatan ketidaksamaan sosioekonomi dan penyisihan berterusan kanak-kanak kurang upaya yang menyumbang kepada sebilangan besar belia tidak bersekolah. Sistem pendidikan dan latihan yang tidak sepadan dengan keperluan industri juga menyebabkan pengangguran belia. Di Indonesia dan Filipina, sebagai contoh, kira-kira 25 peratus belia tidak mendapat pendidikan, pekerjaan atau latihan.

Dari segi pembangunan ekonomi rantau, Asia Pasifik berada di barisan hadapan. Namun begitu, pada peringkat global terdapat pula krisis pekerjaan belia. Golongan belia didapati berisiko sebanyak tiga kali lebih besar untuk menganggur berbanding orang dewasa. Pertubuhan Buruh Antarabangsa (ILO) menganggarkan lebih 73.6 juta orang belia sedang mencari pekerjaan.

Aspek kesihatan merupakan satu lagi bidang penting yang turut menimbulkan beberapa cabaran kepada golongan belia. Limpahan pertumbuhan dan peningkatan keluaran dalam negara kasar (KDNK) menyebabkan akses kepada kesihatan meningkat. Walau bagaimanapun, isu kekurangan zat makanan, akses wanita kepada kesihatan, kematian bayi, perkahwinan awal dan masalah kesihatan wanita, peningkatan kadar jangkitan HIV dalam kalangan belia, peningkatan kos perkhidmatan perubatan terus memberikan kesan kepada belia di rantau ini. Di Asia Selatan, masalah ini lebih meruncing dengan kemudahan kesihatan secara amnya di bawah paras kualiti diperlukan. Kemalangan, ketagihan dadah dan alkohol, masalah kesihatan mental merupakan beberapa isu lain yang meningkatkan risiko kesihatan belia di rantau ini.

Bagi mengatasi cabaran-cabaran ini, koperasi merupakan satu daripada platform ideal untuk belia. Terdapat banyak bukti dan hujah yang menunjukkan bahawa koperasi boleh menangani pelbagai keperluan belia dengan berkesan. Sebagai organisasi berasaskan prinsip, koperasi berteraskan komitmen sosial dan memenuhi keperluan anggota merupakan suatu kemestian. Pengangguran merupakan cabaran paling kritikal yang dihadapi oleh belia,. Oleh itu, koperasi boleh menjadi sumber penting untuk golongan belia mendapat pekerjaan. Dianggarkan bahawa koperasi di seluruh dunia menyediakan pekerjaan kepada 280 juta orang penduduk dunia.

Koperasi juga boleh menjadi bidang keusahawanan penting untuk golongan muda menjalankan perniagaan secara kerjasama dengan berkongsi modal, idea, pemilikan, penggunaan dan risiko. Koperasi ialah pilihan ideal yang menyediakan perkhidmatan yang lebih baik dan berpatutan bagi penjagaan kesihatan. Dalam kes negara Bangladesh, koperasi menyediakan perkhidmatan pengurusan risiko bagi mengurangkan kebergantungan anggota dalam pembiayaan penjagaan kesihatan. Terdapat juga kajian yang menunjukkan keupayaan koperasi membantu belia mengakses keperluan kesihatan dan menyediakan ruang untuk belia berkhidmat kepada orang ramai.

Koperasi dilihat dan terbukti menyokong pendidikan dalam pelbagai cara tanpa diskriminasi. Koperasi di institusi pendidikan tinggi yang berkhidmat untuk komuniti kampus merupakan perkara biasa di wilayah Asia Pasifik. Koperasi universiti di Jepun, dianggap sebagai satu contoh luar biasa yang menyediakan perkhidmatan sokongan pembelajaran dan kerja sambilan kepada mahasiswa yang juga belia negara itu. Terdapat contoh institusi pendidikan koperasi yang menyediakan perkhidmatan pendidikan kepada belia dengan tumpuan kepada akses, ekuiti dan kualiti. Hal ini membuktikan koperasi boleh memperkasakan belia dalam pelbagai cara. Koperasi tidak hanya menyediakan peluang penyertaan, malah turut meningkatkan belia dengan kemahiran kepimpinan, kewangan, pengurusan perniagaan dan memenuhi pelbagai keperluan terutamanya dalam bidang teknologi dan inovasi.

Golongan belia memerlukan koperasi untuk penyelesaian banyak masalah dan gerakan koperasi memerlukan belia untuk berkembang maju dalam dekad yang akan datang. Belia yang mengambil bahagian secara aktif dalam koperasi membantu mengembangkan kualiti kebersamaan, kolektivisme dan menyumbang untuk satu sama lain. Koperasi menyediakan pilihan unik kepada belia untuk menangani isu mereka melalui bantuan kendiri. Pada masa yang sama, gerakan koperasi mempunyai banyak manfaat jika belia mengambil bahagian secara besar-besaran dalam koperasi. Pergerakan sosioekonomi koperasi dapat diperkukuh dan koperasi lebih bertahan lama dengan pelibatan orang muda. Koperasi mendapat idea baharu, sumber manusia yang memahami dan dapat mengendalikan teknologi moden serta pemimpin masa hadapan yang memperkaya gerakan koperasi untuk berada di tahap yang lebih baik.

Pelan Strategik ICA membayangkan bahawa koperasi menjadi entiti ekonomi paling pesat berkembang dalam dekad akan datang. Pelan tersebut menekankan tentang identiti koperasi dan pelbagai cara untuk membawa koperasi ke hadapan dalam institusi ekonomi global. Hasrat ini hanya dapat direalisasikan dengan penglibatan golongan muda yang menunjukkan minat dan mengambil bahagian dalam koperasi sebagai anggota dan pekerja. Dalam pengertian ini, belia menjadi sumber penting bagi membantu kelestarian gerakan koperasi. Pertubuhan Makanan dan Pertanian (FAO) melihat belia sebagai sumber utama untuk mengekalkan kelestarian koperasi pertanian. Anggota dan pemimpin muda telah memberikan sumbangan yang besar kepada kejayaan kebanyakan koperasi wanita di India. Pada masa yang sama, isu belia perlu ditangani dengan cekap dan bersungguh-sungguh dan ini tidak berlaku melalui institusi arus perdana. Zaman belia ialah zaman peralihan daripada pergantungan kepada ibu bapa atau keluarga kepada hidup berdikari dan autonomi. Satu daripada peralihan utama yang perlu dilalui oleh golongan belia ialah perjalanan daripada pendidikan dan latihan ke pasaran buruh. Adalah penting untuk koperasi membuat intervensi yang berkesan pada peringkat ini agar dapat meyakinkan belia.

Koperasi juga perlu mengetahui apa-apa yang dicari oleh generasi belia sekarang. Suatu tinjauan yang dijalankan menunjukkan 84 peratus belia mengatakan bahawa mereka mahu menjadikan dunia ini lebih baik dan menganggap mereka bertanggungjawab untuk berbuat demikian. Golongan muda pada hari ini mengharapkan gaya pengurusan dan budaya korporat yang berbeza. Laporan itu juga menyatakan bahawa belia pada hari ini menginginkan kemajuan pesat, kerjaya yang pelbagai dan menarik serta maklum balas berterusan, kerja yang berbaloi dan usaha diiktiraf. Koperasi merupakan sebuah organisasi bersifat demokratik, didorong oleh agenda sosial dan bersikap telus dan memberikan ruang yang lebih besar untuk belia melibatkan diri dan memenuhi keperluan mereka. Malah, koperasi mempunyai ciri-ciri yang sesuai dengan keperluan golongan belia. Bentuk perusahaan koperasi menyediakan peluang kepada orang muda untuk mencipta pekerjaan mereka sendiri, peluang pekerjaan dengan perusahaan berasaskan nilai dan mengambil bahagian sebagai pemilik koperasi di mana suara mereka didengari.

Berdasarkan senario semasa di rantau Asia, belia secara amnya tidak tertarik kepada koperasi sama ada daripada segi pekerjaan mahupun menjadi anggota yang aktif. Walaupun terdapat sebilangan besar belia dalam koperasi secara amnya, tidak ada bukti yang menunjukkan golongan belia memilih untuk menjadi anggota koperasi. Sikap tidak peduli belia terhadap koperasi merupakan satu kerugian kepada belia dan juga gerakan koperasi.

Usaha keras perlu dilakukan untuk mengasimilasikan belia dalam sektor koperasi. Strategi khusus untuk mewujudkan kesedaran dan meyakinkan belia dengan gerakan koperasi perlu dirancang. Usaha tambahan juga perlu dilakukan untuk melobi dan berunding dengan kerajaan untuk melaksanakan dasar dan perundangan yang kondusif bagi memberikan peluang kepada belia menyertai koperasi. Apabila kebersamaan itu difahami, belia dan koperasi akan berada dalam kedudukan yang lebih baik untuk menghargai satu sama lain.


Beli Sekarang, Bayar Kemudian : Jangan Sampai Muflis

Untuk mendapatkan maklumat terkini, ikuti kami melalui Telegram

Perkhidmatan Beli Sekarang Bayar Kemudian (BNPL) kini muncul sebagai penyelesaian pembayaran dan pembiayaan yang menarik bagi kebanyakan orang. Platform dalam talian BNPL ini semakin mendapat tempat dalam kalangan pengguna, khususnya orang muda dengan aplikasi mudah alih sedia untuk dimuat turun. Pengguna boleh mendapatkan pelbagai jenis barangan dan perkhidmatan tanpa membuat pembayaran dahulu dengan prosedur yang mudah. Mereka hanya perlukan kad pengenalan dan pengesahan wajah pembeli bagi tujuan pendaftaran dan 10 minit kemudian seseorang sudah boleh berbelanja. Secara zahirnya, BNPL ini memudahkan pengguna kerana hanya beberapa minit diperlukan untuk mendapat kelulusan dan semuanya dilakukan secara digital.

Pengguna tidak perlu bersemuka dengan sesiapa, tiada penyata gaji perlu diberikan dan tidak membabitkan penjamin. BNPL ialah pilihan pembiayaan jangka pendek yang membolehkan pelanggan membeli produk dan bayar kemudian dengan kadar faedah sifar atau rendah. Jadual pembayaran balik bergantung pada syarat yang ditawarkan oleh penyedia BNPL, tetapi biasanya  termasuk pembayaran penuh pada penghujung bulan, bayar sebanyak tiga kali (pembayaran sama rata untuk tempoh tiga bulan) atau bayar sebanyak empat kali (bayaran setiap dua minggu).

BNPL meningkat dengan ketara sejak bermulanya pandemik COVID-19 berikutan sekatan pergerakan dan interaksi sosial yang mendorong pengguna untuk lebih memanfaatkan platform e-dagang. Menurut satu unjuran Frost & Sullivan, jumlah nilai urus niaga BNPL di rantau ini akan meningkat kepada RM124.8 bilion pada 2026 berbanding dengan RM36.6 bilion pada 2022 dengan jumlah pengguna aktif meningkat kepada 127 juta berbanding dengan 37 juta sebelum itu. BNPL di Malaysia turut dijangka berkembang 109.5 peratus pada setiap tahun dan mampu mencapai sehingga A.S.$601.2 juta (RM2.6 bilion) menjelang akhir tahun ini. Kajian menunjukkan urus niaga BNPL sudah mengalihkan antara A.S.$8 bilion (RM36 bilion) hingga AS$10 bilion (RM44.5 bilion) perolehan tahunan dari bank. Hal ini bermakna, sama ada di pasaran antarabangsa atau Malaysia, BNPL terus mendapat tempat dalam kalangan pengguna khususnya golongan muda. Malah, populariti BNPL bakal mengatasi kad kredit. Kenyataan ini bukan omong kosong kerana menurut laporan media, nilai transaksi pasaran BNPL membabitkan 10 orang penyedia BNPL bukan bank di Malaysia, melonjak kepada RM1.49 bilion pada tahun lalu berbanding dengan hanya RM55 juta pada 2020, sekali gus mencerminkan peningkatan populariti platform terbabit dalam kalangan masyarakat di negara ini.

Demografi lebih muda di rantau ini memberikan dorongan terhadap potensi pertumbuhan yang lebih luas untuk urus niaga BNPL berikutan kumpulan ini aktif membeli-belah dalam talian serta pengguna utama perkhidmatan ini. Penggunaan perkhidmatan BNPL dilihat semakin berkembang merentas sektor. Daripada fesyen kepada elektronik, perjalanan, dan kini insurans, permintaan terus meningkat dalam kalangan pengguna. Prospek ini sekali gus menawarkan peluang kepada penyedia BNPL untuk menawarkan perkhidmatan. Frost & Sullivan turut menjangkakan lebih banyak firma global akan mengembangkan jejak mereka sebagai penyedia BNPL di Malaysia memandangkan negara ini menyaksikan pasaran paling menarik di Asia Tenggara. Pada Oktober 2021, Bjak, platform insurans di Malaysia, mengumumkan bahawa firma itu menawarkan pilihan pembayaran BNPL yang mempunyai 15 jenama insurans pada platformnya mengumumkan bahawa kaedah pembayaran BNPL akan membolehkan pemilik kereta dan motosikal membahagikan pembayaran pembaharuan insurans mereka kepada tiga pembayaran sama rata, tanpa faedah. Bagi melancarkan kaedah pembayaran BNPL untuk pelanggannya di Malaysia, firma itu sudah bekerjasama dengan Atome. Pada Disember 2021, platform BNPL yang berpangkalan di Australia, Latitude, mengumumkan pengembangan perkhidmatannya di Malaysia.

Walau bagaimanapun, bagai ada udang di sebalik batu, BNPL sebenarnya berisiko menjerat pengguna ke lubuk hutang, sekali gus menyebabkan mereka terdedah kepada muflis. Tarikan utama BNPL ialah seseorang boleh berbelanja tanpa had dan tidak menjejaskan skor kredit sekalipun individu berkenaan gagal melunaskan pembayaran. Malah, sekiranya seseorang itu gagal menjelaskan hutang barangan di satu penyedia BNPL, mereka boleh berhutang dengan penyedia BNPL lain kerana tidak ada rekod. Situasi ini menyebabkan mereka terjebak dalam kancah hutang yang banyak. Pengendali BNPL juga semakin bijak dengan menawarkan pelbagai diskaun dan promosi untuk menggoda pengguna. Jika beli secara tunai, tiada sebarang diskaun namun, jika menggunakan kaedah pembayaran BNPL, pengguna akan peroleh ‘penjimatan’ sehingga RM30 contohnya. Keadaan ini akan ‘mengasyikkan’ pengguna sehingga mereka begitu berani menambah komitmen hutang. Golongan peniaga nampak urus niaga BNPL sebagai satu daripada cara untuk memudahkan orang ramai membeli kerana bukan semua pembeli memiliki kad kredit. Oleh sebab itu, peniaga mula mempraktikkan BNPL ini, lantas menyebabkan pembeli sekarang sudah ada pilihan untuk membeli dengan berhutang menggunakan BNPL, walaupun tidak mempunyai kad kredit. Tinjauan mendapati kebanyakan penyedia BNPL mempromosikan transaksi mereka sebagai tanpa faedah atau zero interest. Adakah hal ini benar-benar berlaku?

Pada hakikatnya, hasil pengamatan mendapati lapan daripada 10 orang penyedia perkhidmatan BNPL ‘menyelitkan’ faedah tersembunyi yang perlu dibayar, sekiranya ‘si penghutang’ terlambat membuat pembayaran. Hal ini diakui oleh pakar kewangan Dr. Adam Zubir menerusi akaun YouTube beliau kerana menurut beliau, BNPL merupakan konsep perniagaan yang turut membuat keuntungan melalui bayaran pemprosesan dan bayaran lewat. Justeru, BNPL boleh menjerumuskan seseorang ke dalam kelompok muflis. Potensi ke arah terjerumus dalam kelompok muflis timbul jika seseorang gagal memantau kedudukan kewangannya dan tidak mengawal perbelanjaannya, sehingga mereka tidak mampu atau gagal menjelaskan pinjaman peribadi, pinjaman kereta, rumah, kad kredit disebabkan komitmen hutang bertambah. Malah, kebanyakan barangan yang dibeli melalui BNPL dilihat sebagai kehendak, bukannya keperluan. Pada Jun lalu, Perdana Menteri Dato’ Sri Ismail Sabri Yaakob meluahkan kebimbangannya tentang kadar peningkatan kes muflis membabitkan belia. Data Jabatan Insolvensi menunjukkan golongan itu merangkumi lebih 60 peratus atau kira-kira 27 000 kes bankrap yang direkodkan bagi tempoh 2018 hingga Mei lalu dengan 19 334 kes berpunca daripada pinjaman peribadi.

BNPL boleh memburukkan lagi masalah keberhutangan isi rumah, apabila kadar hutang isi rumah berbanding dengan Keluaran Dalam Negara Kasar (KDNK) masih tinggi, iaitu 89 peratus pada akhir Disember tahun lalu,iaitu tertinggi di Asia Tenggara dan kedua tertinggi di Asia selepas Korea Selatan. Kadar hutang isi rumah di Malaysia meningkat daripada RM1.27 trilion kepada RM1.34 trilion dan secara tidak langsung kadar hutang isi rumah di negara ini lebih tinggi berbanding dengan hutang kerajaan persekutuan. Inilah kebimbangan terhadap hutang isi rumah. BNPL sudah pasti akan memperlihatkan tekanan tertentu ke atas hutang isi rumah kerana BNPL tidak membekalkan pengawal selia maklumat kredit pelanggan dan kaedah pembayaran BNPL dipasarkan sebagai lebih baik berbanding kad kredit. Mengambil contoh statistik Jabatan Insolvensi Malaysia, pada 2021, lebih 20 kes muflis difailkan oleh individu di bawah umur 25 tahun, manakala 1060 kes direkodkan bagi kumpulan berumur 25 hingga 34 tahun. Walau bagaimanapun, kesan bersih BNPL terhadap hutang isi rumah masih tidak diketahui berdasarkan fakta kajian. Namun begitu, dari sudut pandangan lain, BNPL boleh mengurangkan kebergantungan isi rumah kepada kad kredit mahal yang menjadi masalah besar kepada pengguna muda kerana hal tersebut merupakan pilihan yang lebih baik daripada menggunakan kad kredit atau meminjam daripada peminjam haram.

Disebabkan beberapa kebimbangan di atas, maka timbul cadangan untuk memperketat perkhidmatan BNPL. Antara cadangan aspek yang perlu diperketat dalam BNPL termasuklah jumlah (had) kredit yang boleh diluluskan kepada pelanggan, kadar faedah ditawarkan, jenis harga barangan yang dibenarkan untuk memanfaatkan kemudahan BNPL serta tempoh pembayaran bagi perkhidmatan berkenaan. Pengaturan BNPL sedia ada dilihat tidak benar-benar menumpukan kepada penarafan kredit pengguna memandangkan kelulusan yang diberikan hanya berdasarkan maklumat asas, tanpa mengambil kira sama ada pengguna berupaya untuk membuat bayaran balik atau sebaliknya. Oleh itu, usaha memperketat undang-undang BNPL perlu dilakukan dan dikawal sewajarnya kerana bukan semua rakyat mampu membayar semula jika kadar faedah serta penalti yang dikenakan terlalu tinggi. Hal ini mampu menjadikan perkhidmatan ini penting untuk dikawal selia demi kebaikan pengguna, pemberi pinjaman serta mengelakkan daripada sebarang potensi risiko kepada sistem kewangan. Dalam hal ini, keperluan untuk mewujudkan undang-undang untuk melindungi pemiutang dan pemberi pinjaman juga perlu difikirkan oleh pihak berkuasa. Penyedia tidak berdaftar atau tidak dikawal mesti dihapuskan dalam mana-mana rangka kerja BNPL baharu.

Kerajaan dilihat cakna tentang implikasi BNPL kepada pengguna dan Akta Kredit Pengguna(CCA) sedang digubal yang dijangka dibentangkan kepada Parlimen pada suku kedua tahun 2023. CCA akan berfungsi sebagai pendekatan awal selepas memantau trend, risiko dan kesan berpotensi ke atas kedudukan kewangan pengguna. CCA akan ditadbir oleh Lembaga Pemantauan Kredit Pengguna (CCOB), sebuah pihak berkuasa kompeten bebas yang ditubuhkan di bawah Kementerian Kewangan (MOF).


Membahaskan Jurang Ekonomi yang Kian Melebar

Kadar ketidaksamaan ekonomi pada peringkat dunia terus meningkat sejak tiga dekad lalu dan semakin parah sewaktu wabak COVID-19 berleluasa.

Laporan Oxfam (2021) melaporkan bahawa 10 orang terkaya dunia telah menggandakan kekayaan mereka sewaktu era pandemik COVID-19, walhal sebanyak 160 juta orang juga dijangka bakal dihimpit kemiskinan dan sekitar 17 juta nyawa telah terkorban akibat wabak COVID-19. Krisis ekonomi sedemikian membuatkan kemunculan karya terbaru Thomas Piketty, A Brief History of Equality, menjadi lebih mustahak untuk dibahaskan. Thomas Piketty merupakan seorang Professor di École des Hautes Études en Sciences Sociales dan Paris School of Economics (PSE). Beliau antara sosok terkedepan dalam mengemukakan data dan kajian terbaharu mengenai ketidaksamaan ekonomi dunia, terutamanya pada abad ke-21.

Sebelum itu, Thomas Piketty yang juga pemenang anugerah Yrjö Jahnsson Award, telah menerbitkan dua buah adikarya yang cukup berpengaruh, Capital in the Twenty-First Century (2014) dan Capital and Ideology (2020).

Kedua-duanya memerihalkan sejarah dan analisis struktural  bagi masalah ketidaksamaan ekonomi dunia sejak 200 tahun yang lalu. Sepertimana penulisan Piketty yang lain, kajiannya sarat dengan data yang dicuplik dari pelbagai sumber; laporan cukai dan kewangan negara, bancian umum, bahkan keratan-keratan akhbar yang menjangkau ratusan tahun usianya. Variasi data inilah antara kekuatan Piketty yang paling menyerlah.

A Brief History of Equality turut menyentuh hal ketidaksamaan ekonomi, namun mempunyai hala tuju yang berbeza daripada karya sebelumnya. Capital (2014) tertumpu pada persoalan punca asasi bagi jurang ekonomi yang kian melebar yang tersimpul pada rumus r>g. Capital and Ideology (2020) pula membangkitkan persoalan institusi dan ideologi yang melatari masalah ketidaksamaan ekonomi dunia moden. Berbeza daripada kedua-dua karya ini, A Brief History of Equality membawakan suatu naratif yang lebih optimistik. Piketty menawarkan suatu refleksi persejarahan dan ekonomi berserta panduan bagi mengarah masyarakat dunia kepada sebuah ekonomi yang lebih saksama. Secara tidak langsung, seperti yang dinyatakan oleh Piketty pada awal penulisan buku ini, penulisan kali didedikasikan kepada orang awam sebagai “senjata melawan ketidaksamaan ekonomi” di setiap penjuru dunia.

Secara keseluruhan, buku setebal 288 halaman itu, memuatkan analisis yang pelbagai dan merangkumi skop persejarahan yang panjang. Kesemua 10 bab yang disertakan membahaskan ketidaksamaan ekonomi dari pelbagai aspek termasuklah gagasan dasar-dasar awam yang pernah dan wajar diguna pakai semula pada hari ini (Bab 4, 7, 8 dan 10). Satu daripada kekuatan buku tersebut melibatkan tumpuan kepada kesan penjajahan dalam evolusi ketidaksamaan ekonomi dunia, terutamanya buat negara-negara dunia ketiga. Aspek ini tidak tergambar sepenuhnya dalam karya-karya Piketty sebelum ini. Bab 3 menjelaskan dengan tuntas mengenai empayar Eropah dan Amerika Syarikat mengumpul kekayaan negara mereka sehingga menjadi negara yang membangun melalui eksploitasi ekonomi dan hegemoni politik terhadap negara jajahan mereka. Sumber pendapatan dari negara jajahan ini disalurkan untuk kegunaan empayar dan tidak digunakan untuk membangunkan infrastruktur di tanah jajahan. Kesan daripada hal ini menyebabkan sebahagian negara bekas jajahan agak perlahan untuk mengikuti arus pembangunan dunia dan sebahagian lain turut terjerat dengan perangkap kemiskinan (poverty trap).

Hujahan ini tidaklah baharu dan sudah pun diamati oleh kebanyakan pengkaji, termasuklah Walter Rodney, dalam adikaryanya How Europe Underdeveloped Africa (1972). Kajian terbaru Utsa Patnaik juga mencatatkan kiraan sejumlah A.S.$45 trilion nilai kekayaan yang disalurkan keluar dari India kepada British sepanjang India dijajah. Di Malaysia dan Indonesia, kajian terkini oleh DYMM Sultan Nazrin, Charting the Economy: Early 20th Century Malaya and Contemporary Malaysian Contrast (2017), dan mendiang Alec Gordon (2010), turut mengemas kini jumlah pendapatan yang mencecah ratusan bilion yang telah disalurkan keluar sewaktu era penjajahan.

Kajian terbaharu daripada pengkaji bekas negara jajahan ini malangnya tidak dipetik di dalam buku ini terutamanya apabila Piketty lebih banyak bergantung pada kiraan lama yang direncanakan oleh pengkaji-pengkaji negara Barat. Piketty turut mencadangkan negara-negara kaya “memulangkan” semula wang yang diperoleh sepanjang tempoh penjajahan dalam bentuk wang pampasan, bahkan lebih lagi kepada negara bekas jajahan yang terpaksa menanggung pelbagai kepayahan dan halangan untuk membangun negara mereka hari ini. “Tentunya, wang pampasan sahaja tidak memadai untuk menyelesaikan masalah ini,” jelas Piketty. Tambah beliau, “Untuk membaik pulih kerosakan yang dibuat oleh rasisme dan kolonialisme, kita juga harus mengubah sistem ekonomi dengan mengurangkan kadar ketidaksamaan, serta memastikan semua orang mempunyai akses yang egalitarian terhadap pendidikan, pekerjaan dan harta, tanpa mengira asal usul mereka (muka surat 93).”

Pada peringkat yang lebih umum, inti pati buku ini berangkat dari premis yang optimis, iaitu dari sudut pandang Longue Durée Piketty mengatakan telah wujud trend yang memperlihatkan pergerakan menuju ekonomi yang saksama terutamanya dari sudut pengumpulan harta. Bahagian kelas ekonomi 10 peratus teratas dalam jumlah keseluruhan pendapatan negara semakin berkurang, termasuklah jumlah aset dan kini lebih cenderung didominasi “kelas menengah patrimoni”. Semacam suatu paradoks, Piketty menjelaskan: “Dari satu sudut, wujud pergerakan jangka panjang ke arah kesamaan, iaitu pengumpulan harta yang lebih rendah sekali gus mengurangkan kuasa ekonomi dan sosial; pada masa yang sama, ketidaksamaan ekonomi kekal tinggi, bahkan sangat memeritkan, dan sukar untuk kita berpuas hati dengan keadaan hari ini (muka surat 32).” Data dari tiga dekad yang lalu sememangnya menunjukkan kadar ketidaksamaan mencanak naik, namun Piketty kekal positif melihat bahawa perkara ini tidak menjejaskan trend jangka panjang yang menuju kepada kesaksamaan ekonomi.

Seperti dalam penulisan-penulisan sebelumnya, Piketty tidak pernah lekang daripada mengusulkan cadangan-cadangan dasar pembaharuan yang konkrit. Institusi yang harus wujud untuk keluar dari perangkap ketidaksamaan ekonomi menurutnya mudah: “hak mengundi sejagat dan demokrasi berparlimen; pendidikan wajib dan percuma; tanggungan kesihatan sejagat; cukai pendapatan progresif, harta warisan, dan pemilikan harta; pengurusan bersama dan undang-undang buruh; kebebasan media; undang-undang antarabangsa dan lain-lain (muka surat 12)”.

Namun begitu, dua dasar utama yang menjadi nadi bagi keseluruhan cadangan beliau; cukai progresif terhadap pendapatan dan harta, serta pengagihan kekayaan melalui kerangka negara berkebajikan (welfare state). Cukai progresif berfungsi untuk mendanai program-program perlindungan dan kebajikan bagi kelas terbawah, termasuklah membiayai wang pampasan untuk mangsa daripada era penjajahan, penghapusan hutang, dan lain-lain. Hal ini hanya boleh tercapai sekiranya kuasa pemilikan harta dikurangkan. Pengembangan skop negara dalam hal kebajikan rakyat kebanyakan ini sekali gus membuka ruang baharu untuk menukar sistem ekonomi dunia hari ini dengan menyeluruh.

Ahli ekonomi akan terus membahaskan gagasan yang ditawarkan oleh Thomas Piketty. Namun begitu, tiada sesiapa yang boleh mendakwa bahawa kupasan dan hujahan beliau tidak berasaskan kajian data yang sangat komprehensif. Sungguhpun karya A Brief History of Equality ini tidak setebal karya-karya sebelumnya, cakupan perbincangannya meluas dan idea-idea penting dalam dunia ekonomi pada hari ini disajikan dengan baik. Perbincangan corak, punca, serta jalan keluar bagi masalah ketidaksamaan ekonomi sepanjang dua abad yang lalu tentunya akan terus dibincangkan dan dinilai semula, namun tidak sewajarnya dihadkan kepada ahli ekonomi semata-mata.

Begitulah seperti yang dipesan oleh Piketty, iaitu persoalan ekonomi terlalu penting untuk dibiarkan kepada kumpulan tertentu. Pelibatan masyarakat dalam mengguna pakai pengetahuan dalam hal ini merupakan langkah penting dalam perlawanan bagi memperjuangkan kesaksamaan.


Menghasilkan Penulisan Artikel yang Mantap untuk Majalah DBP

Untuk mendapatkan maklumat terkini, ikuti kami melalui Telegram

Kota Bharu – Dewan Bahasa dan Pustaka (DBP) sentiasa memberikan ruang dan peluang kepada mana-mana penulis untuk menyerahkan karya mereka bagi diterbitkan menerusi majalah DBP dalam usaha memartabatkan bahasa, sastera dan penerbitan serta bidang lain termasuklah sains dan teknologi. Terbaharu, DBP melalui Bahagian Majalah dan DBP Wilayah Timur menjalinkan kerjasama dengan Institut Pendidikan Guru (IPG) Kampus Kota Bharu, selaku tuan rumah dan Persatuan Penulis Kelantan (PPK) mengadakan Bengkel Penulisan Artikel Majalah DBP dalam usaha membimbing dan membina bakat penulisan dalam bidang penulisan artikel.

Dr. Rosmani Omar, Ketua Editor Bahagian Majalah sewaktu menyampaikan ceramahnya yang bertajuk “Penerbitan Majalah DBP“ amat berharap agar para peserta yang hadir dalam bengkel tersebut mengenali  11 buah majalah DBP dan mengetahui sasaran pembaca, serta setiap kandungannya supaya penulisan yang dihasilkan menepati ruangan dan kehendak editor majalah berkenaan.

Banyak ruang untuk artikel dan karya kreatif disediakan dalam majalah DBP yang wajar direbut oleh penulis. DBP turut memperkenalkan penerbitan digital yang berbentuk Sohor Kini yang mengandungi lapan majalah yang diterbitkan dalam portal yang dinamakan JendelaDBP. Laman ini telah diakses oleh lebih sejuta orang pelayar dan tersebar di 70 buah negara. JendelaDBP merupakan medium baharu yang isi kandungannya mesra dan cepat sampai kepada pembaca, dan mengandungi ruangan yang amat bermanfaat kepada pembaca dalam mendapatkan maklumat yang segera dan berkualiti.

Bengkel ini turut disertai oleh lebih 50 orang peserta dalam kalangan penulis tempatan dan pelajar IPG Kampus Kota Bharu. Selain itu, Puan Suria Janib, Editor majalah Pelita Bahasa turut menyampaikan ceramah yang bertajuk “Panduan Penerbitan Rencana”. Beliau yang berpengalaman menangani beberapa terbitan majalah DBP menerangkan ciri-ciri rencana yang bertepatan dengan kehendak editor. Beliau juga berkongsi beberapa cadangan judul dan isu artikel yang belum dan jarang-jarang diketengahkan dan ditulis oleh pengkarya.

Sebagai penulis, mereka perlu memahami konsep dan kandungan sesebuah majalah. Seperti yang selalu diingatkan oleh Dr. Abdullah Yusoff, editor ialah musuh utama penulis sekiranya hasil karya penulis gagal menawan hati editor. Editor berhak menolak rencana yang tidak menepati kehendak penerbitan DBP.

Selain itu, bengkel ini juga menampilkan penceramah undangan, iaitu Dr. Abdullah Yusoff, seorang pakar bahasa dan penulis prolifik yang membawakan tajuk “Amali Pemetaan Penulisan Rencana Berkualiti”. Dalam bengkel tersebut, beliau turut berkongsi pengalaman tentang minat dan kecintaannya terhadap penulisan dan kegigihannya untuk terus berkarya hingga kini. Melalui usaha yang gigih, beliau berjaya menghasilkan cerpen pertamanya dan diterbitkan dalam majalah Pelita Bahasa terbitan November 2021 pada usia 63 tahun.

Dr. Abdullah turut menurunkan ilmu dan berkongsi pengalaman kepada para peserta bahawa tidak mustahil untuk menghasilkan karya sekiranya mereka benar-benar berusaha. Beliau juga banyak menghasilkan rencana terutamanya dalam majalah Pelita Bahasa dan buku pertamanya pula berkaitan dengan orang kurang upaya, bahasa dan komunikasi, iaitu Memahami Komunikasi Orang Pekak, terbitan DBP dan pernah memenangi Anugerah Buku Negara.

Apabila artikel diterbitkan dalam majalah, kita tidak dapat menggambarkan betapa terujanya kita dan kita akan terus menulis. Apatah lagi apabila penulisan artikel mampu menjanakan pendapatan dan mengangkat ketokohan penulis yang berjaya terutama penulis yang lahir daripada produk DBP.

Bengkel yang berlangsung selama sehari yang diadakan di IPG Kampus Kota Bharu ini mendedahkan para peserta kepada ciri-ciri penulisan artikel yang baik, cara memperkembang idea dan isi penulisan dan kaedah mempertautkan tulisan antara perenggan itu secara langsung memberikan dorongan kepada peserta yang terdiri dalam kalangan guru lepasan IPG untuk “menulis sehingga terbit“.

Penutupan perasmian bengkel pula disempurnakan oleh Timbalan Pengarah IPG Kampus Kota Bharu, Dr. Mohd Rozi Ismail yang mewakili Pengarah IPG Kampus Kota Bharu, Dr. Khairuddin Said.  Menerusi ucapannya, beliau memohon semua peserta dalam kalangan guru pelatih untuk menghasilkan artikel bermutu untuk diterbitkan oleh DBP.

IPG Kampus Kota Bharu akan terus mengadakan hubungan yang baik dengan DBP untuk mengembangkan dan melestarikan bahasa. Pada tahun 2018, IPG ini telah mengadakan Memorandum Persefahaman (MOU) dengan DBP untuk memperkasakan bahasa, sastera dan penerbitan. Oleh itu, kami amat mengalu-alukan program sebegini  agar dapat diteruskan lagi pada masa akan datang.

Yang turut hadir dalam bengkel tersebut ialah Dr. Nik Hassan Seman, Ketua Jabatan Pendidikan Khas, IPG Kampus Kota Bharu, Darma Mohamad, Penasihat PPK, Tuan Haji Hadi Yusof, Setiausaha Satu PPK, Awang Abdullah, penyair kebangsaan dan Muhamad Ikhram Fadhly Hussin, yang mewakili Pengarah DBP Wilayah Timur.


KPM Umum Pelantikan KPPM Baharu

Kuala Lumpur – Kementerian Pendidikan Malaysia (KPM) mengumumkan pelantikan YBhg. Dato’ Haji Pkharuddin Haji Ghazali sebagai Ketua Pengarah Pendidikan Malaysia (KPPM) yang baharu berkuat kuasa pada 23 September 2022.

YBhg. Dato’ Haji Pkharuddin Haji Ghazali, 59 tahun merupakan KPPM yang ke-19. Beliau berkelulusan Ijazah Sarjana Muda Sains (Kepujian) pengkhususan dalam bidang Geografi dari Universiti Malaya, Kuala Lumpur.

Beliau telah memulakan perkhidmatan dalam dunia pendidikan pada 1 Ogos 1989 sebagai guru di Sekolah Menengah King George V, Seremban, Negeri Sembilan. Dalam tempoh 33 tahun dalam perkhidmatan, beliau telah berkhidmat di pelbagai organisasi dalam KPM.

Antara jawatan yang pernah disandang beliau termasuklah Penolong Pengarah Sektor Penilaian dan Peperiksaan di Lembaga Peperiksaan, Pengetua di SMK Taman Semarak, Nilai, Negeri Sembilan, Ketua Sektor Penilaian dan Peperiksaan, Ketua Sektor Jaminan Kualiti,Timbalan Pengarah serta Pengarah di Jabatan Pendidikan Negeri Sembilan, Pengarah Peperiksaan di Lembaga Peperiksaan dan Timbalan Ketua Pengarah Pendidikan Malaysia (Sektor Dasar dan Kurikulum).

Dengan pelantikan ini, KPM yakin bahawa YBhg. Dato’ Haji Pkharuddin Haji Ghazali dapat menerajui perkhidmatan pendidikan serta meneruskan kesinambungan dalam usaha memacu transformasi pendidikan dan meningkatkan lagi kualiti pendidikan negara ke tahap yang lebih tinggi demi masa depan generasi pewaris negara. KPM juga sentiasa komited untuk terus melakukan yang terbaik dalam aspek pendididkan negara.

Selaku agensi yang bernaung di bawah KPM, Dewan Bahasa dan Pustaka (DBP) turut mengalu-alukan pelantikan ini dan yakin YBhg. Dato’ Haji Pkharudin Haji Ghazali dapat menlaksanakan amanah yang diberikan dengan penuh dedikasi dan bertanggungjawab berdasarkan pengalaman luas beliau dalam pelbagai lapangan pendidikan sebelum ini.


Putrajaya Bakal Menerima Sekolah Pertama di Presint 15 Menjelang Tahun 2025

Untuk mendapatkan maklumat terkini, ikuti kami melalui Telegram

Putrajaya – Seperti Pelan Pelaksanaan (RP)4 dalam Rancangan Malaysia Ke-12 (RMK-12), Kementerian Pendidikan Malaysia (KPM) memaklumkan projek pembinaan sekolah baharu di Putrajaya sudah diluluskan.

Menteri Kanan Pendidikan, YB Datuk Dr. Radzi Jidin berkata, pembinaan sekolah baharu adalah berdasarkan keutamaan pada kawasan berkepadatan penduduk serta mengambil kira jangkaan kepadatan penduduk pada masa akan datang.

Kementerian mendapati bahawa trend peningkatan kepesatan pembangunan dan kepadatan penduduk di sesuatu penempatan berlaku lebih cepat, namun tiada sekolah baharu dibina.

Kita tahu jumlah penduduk akan terus meningkat dan jika pembinaan sekolah diberi keutamaan lebih awal, maka kesesakan murid pada setiap sekolah tidak akan berlaku.

Langkah membina sekolah baharu ini juga adalah sebahagian daripada perancangan intervensi kementerian dalam mengatasi isu murid padat di dalam kelas pada masa kini dan juga akan datang.

Dalam tinjauan semasa Majlis Penyerahan Pelaksanaan Projek Pembinaan Kompleks Sekolah Presint 15, YB Datuk Dr. Radzi Jidin berkata:

Ini merupakan kompleks pertama untuk penduduk di Presint 15. Sebelum ini, di Presint 15 tiada sekolah rendah mahupun sekolah menengah.

Dengan pembinaan kompleks ini yang mengandungi 36 bilik darjah bagi sekolah rendah dan 30 bilik darjah bagi sekolah menengah, tentunya akan memberikan kemudahan kepada penduduk sekitar.

Mengenai Kompleks Sekolah Presint 15, kerajaan telah memperuntukkan seluas 5.9 hektar dan RM121 juta untuk projek pembinaan sekolah rendah dan sekolah menengah di kawasan itu.

Kongsi beliau ketika sidang media diadakan selepas menyempurnakan majlis penyerahan tersebut pada pagi tadi,

Projek pembinaan sekolah di Kompleks Sekolah Presint 15 ini dijangkakan siap pada Ogos 2025.

Beliau mengulas lanjut, selain Sekolah Presint 15, terdapat beberapa lagi projek pembinaan sekolah baharu di Putrajaya yang telah diluluskan untuk pembinaan, iaitu SK Putrajaya 8(3), SK Putrajaya Presint 17(2) dan Kompleks Presint 5(2).


Penampilan Sulong MySPRM-ACeIO Menghangatkan Piala Emas Raja-Raja Edisi Ke-100 Tahun 2022

Nilai – Bersempena dengan sambutan ulang tahun ke-55 Badan Pencegah Rasuah atau Suruhanjaya Pencegahan Rasuah Malaysia pada 1 Oktober 2022, satu sejarah turut tercipta apabila pasukan bola sepak MySPRM-ACeIO buat julung kalinya beraksi di Piala Emas Raja-Raja (PERR).

Kejohanan bola sepak peringkat kebangsaan edisi ke-100 ini menampilkan 12 pasukan negeri dan empat pasukan undangan, termasuklah MySPRM-ACeIO.

Pasukan MySPRM-ACeIO diwakili oleh pegawai dan kakitangan SPRM, serta rakan integriti (Integrity Champion) kepada Persatuan Pegawai Integriti Bertauliah (ACeIO) Malaysia. Pasukan yang dibimbing oleh legenda bola sepak kebangsaan Khalid Shahdan pada penampilan sulong ini telah diundi bersama dengan kumpulan C yang menampilkan gergasi merah kuning Selangor, Juara Piala Agong 2022 Kuala Lumpur dan PDRM.

Pengurus Pasukan MySPRM-ACeIO, Tuan Ahmad Sabri Mohamed, Pengarah Bahagian Pemantauan dan Penyelarasan SPRM merangkap Presiden ACeIO memaklumkan bahawa penyertaan MySPRM-ACeIO pada PERR bertujuan untuk menyebarluaskan mesej antirasuah ke arah pembudayaan integriti serta pengukuhan nilai antirasuah dalam masyarakat melalui sukan nombor satu negara, iaitu bola sepak.

Penyertaan juga bertujuan memberikan pendedahan kepada pegawai dan kakitangan SPRM serta rakan integriti untuk menimba pengalaman dan mengembangkan bakat bola sepak di peringkat tertinggi, sekali gus mengukuhkan jaringan kerjasama dalam menjayakan agenda pencegahan rasuah Keluarga Malaysia.


Penyertaan Hebat daripada Pelbagai Peringkat Meriahkan DBK Sektor Pendidikan KPM

Untuk mendapatkan maklumat terkini, ikuti kami melalui Telegram

Kuala Lumpur-Bersempena dengan sambutan Dekad Bahasa Kebangsaan (DBK) Sektor Pendidikan Kementerian Pendidikan Malaysia Tahun 2022,  Pengarah Bahagian Pendidikan dan Latihan Teknikal Vokasional (BPLTV) Kementerian Pendidikan Malaysia (KPM),  YBrs. Hajah Zanariah Haji Ahmad telah dijemput untuk bersiaran secara langsung dari konti KL FM melalui saluran 97.2fm dan laman web klfm.rtm.gov.my dan berkongsi mengenai sambutan tersebut.

Berkongsi secara ringkas mengenai latar belakang sambutan DBK Sektor Pendidikan Kementerian Pendidikan Malaysia Tahun 2022 yang bertemakan “Bahasa Jiwa Bangsa” pada tahun ini, beliau berkata sambutan ini merupakan acara kemuncak kepada aktiviti kebahasaan di KPM dan disambut pada setiap tahun. Untuk tahun 2022, program ini akan disambut dengan meriahnya pada 6 Oktober 2022 kelak.  Antara acara kemuncak yang ditunggu-tunggu ialah penganugerahan kepada Tokoh Bahasa Melayu Sektor Pendidikan dan Tokoh Bahasa Melayu kategori Teknikal dan Vokasional KPM yang buat julung kali diperkenalkan pada tahun ini.

Menyentuh mengenai objektif sambutan ini, YBrs. Hajah Zanariah turut berkongsi beberapa objektif program ini, antaranya termasuklah memartabatkan penggunaan bahasa Melayu sebagai bahasa kebangsaan, menaik taraf pelaksanaan DBK supaya setaraf dengan Bulan Inovasi Kebangsaan, menobatkan tokoh bahasa Melayu untuk sektor pendidikan dan tokoh bahasa Melayu bagi kategori teknikal dan vokasional. Program ini juga bertujuan untuk menghebahkan kepada masyarakat bahawa warga KPM juga sentiasa bergerak ke arah memartabatkan bahasa Melayu terutamanya dalam usaha untuk menghasilkan bahan ilmiah dalam bahasa Melayu.

Mengambil konsep peribahasa “melentur buluh biarlah daripada rebungnya”, Pengarah BPLTV itu juga turut menjelaskan beberapa lagi inisiatif KPM dalam memperkasakan peranan bahasa Melayu sebagai bahasa kebangsaan dan bahasa rasmi daripada peringkat prasekolah hingga ke peringkat tertinggi. Antara inisiatif tersebut termasuklah sentiasa menjadikan agensi kerajaan seperti Dewan Bahasa dan Pustaka (DBP) sebagai rujukan utama dalam memastikan kelancaran program di agensi KPM dapat diatur dengan baiknya. KPM juga mengambil langkah untuk menyemarakkan aktiviti kebahasaan dan kesusasteraan khususnya dalam sektor pendidikan dengan kerjasama KPM, Majlis Amanah Rakyat (MARA), Jabatan Perpaduan Negara dan Integrasi Nasional (JPNIN), dan Institut Terjemahan dan Bahasa Malaysia (ITBM).  Pelbagai aktiviti seperti bengkel penulisan dokumen rasmi, bengkel memperkasakan tulisan Jawi, sayembara lagu puisi, pertandingan melafazkan pantun dan seminar memartabatkan bahasa Melayu sebagai bahasa kebangsaan telah mendapat sambutan yang sangat baik daripada warga KPM sendiri.

Beliau turut mengulas lebih lanjut berkenaan penganugerahan Tokoh Bahasa Melayu Sektor Pendidikan dan Tokoh Bahasa Melayu kategori Teknikal dan Vokasional KPM. Ujar beliau, penganugerahan itu telah diwujudkan semenjak tahun 2020 sebagai menghargai usaha dan sumbangan warga KPM dalam memartabatkan bahasa Melayu. KPM telah menerima 31 penyertaan daripada bahagian-bahagian dan 11 penyertaan bagi kategori teknikal dan vokasional. Penyertaan yang sangat memberangsangkan ini memberi petanda yang sangat baik kerana menunjukkan kecenderungan warga KPM dalam memartabatkan bahasa Melayu.

YBrs. Hajah Zanariah turut menyatakan hasrat dan perancangan KPM untuk tahun hadapan.

KPM sebagai kementerian yang sentiasa menyokong aktiviti pengayaan bahasa dan budaya akan terus bersikap positif dan memberikan galakan serta bantuan sebaiknya kepada semua pihak yang menganjurkan kepelbagaian program yang dapat memberikan impak yang mendalam terhadap kepentingan dan peranan bahasa dalam pendidikan jangka panjang.

Tambah beliau, KPM juga akan memastikan sebarang usaha untuk menerapkan konsep dan budaya bahasa yang terbaik akan diletakkan sebagai keutamaan dalam menampilkan jati diri bangsa. Antara lain, kerjasama yang berkaitan dengan program kebahasaan ini dengan agensi kerajaan mahupun swasta akan terus dipergiat dan akan merentas semua institusi di bawah KPM, bahkan akan mempergiat penglibatan dan penyertaan daripada warga KPM sendiri.

Sebelum mengakhiri segmen tersebut, Pengarah BPLTV dengan mengambil semangat “Keluarga Malaysia” menyeru masyarakat agar teguh bersama dalam memartabatkan bahasa Melayu sebagai bahasa kebangsaan seperti yang disarankan oleh Perdana Menteri,YAB Dato’ Sri Ismail Sabri Yaakob.


Forum Pelajar Menyuburkan Penguasaan Bahasa Anak Muda Berbangsa Cina dan India

Kuala Lumpur – Bersempena Festival Bahasa dan Sastera 2022, Majlis Perasmian Penutupan Pertandingan Forum Pelajar Ke-30 kali ini diadakan di Balai Budaya Tun Syed Nasir, Dewan Bahasa dan Pustaka (DBP) bagi mengasah bakat pelajar melalui aktiviti kebahasaan dan kesusasteraan.

Menurut Timbalan Menteri Pendidikan I, YB Dato’ Dr. Mah Hang Soon, bahasa Melayu berkaitan rapat dengan perpaduan yang satu daripadanya pancangnya ialah bahasa kebangsaan. Semangat perpaduan ini mestilah diterjemahkan oleh semua kaum dengan menggunakan bahasa kebangsaan untuk berkomunikasi dalam segenap aspek, seperti yang termaktub dalam perlembagaan negara.

Dalam ucapan perasmian, beliau menegaskan bahawa bahasa kebangsaan mampu menyimpul kukuh ikatan perpaduan negara yang berbilang bangsa sebagai pengantar utama.

Kita percaya hasil daripada pertandingan yang lebih daripada satu dekad ini telah melahirkan ramai pelapis yang mahir berbahasa Melayu dalam pelbagai bidang.

Sebanyak 46 buah sekolah dipertandingkan, yang terdiri daripada pelajar Sekolah Menengah Jenis Kebangsaan (SMJK), Sekolah Menengah Persendirian Cina Malaysia, Sekolah Jenis Kebangsaan Tamil dan Sekolah Jenis Kebangsaan Cina.

Sementara itu, Festival Bahasa dan Sastera 2022 pula melibatkan seramai 12 pasukan bagi kategori suara harmoni maya, manakala deklamasi puisi (41 peserta),  pidato (560 peserta) dan bercerita (894 peserta).

Pada masa yang sama, Pengerusi Lembaga Pengelola DBP, YBhg. Datuk Seri Profesor Dr. Awang Sariyan berkata:

Hari ini, satu lagi lakaran sejarah memartabatkan bahasa kebangsaan.

“Ini merupakan arena terbaik dan penting kepada pelajar bukan Melayu untuk memperkemas penggunaan bahasa kebangsaan yang baik dan betul, di samping menggalakkan mereka untuk mengambil bahagian dalam kegiatan yang boleh menonjolkan potensi diri mereka.

Kejayaan program saban tahun ini adalah usaha sama dari DBP bersama-sama rakan sinerginya, iaitu Kementerian Pendidikan Malaysia, Jabatan Pendidikan Negeri, Persekutuan Persatuan-Persatuan Lembaga Pengurus Sekolah Cina Malaysia (Dong Zong), Persatuan Kebudayaan Han Malaysia (HAN), dan Persatuan Penterjemahan dan Penulisan Kreatif Malaysia (PERSPEKTIF).

Turut hadir bersama-sama ialah YBhg. Datuk Abang Sallehuddin Abg. Shokeran, Ketua Pengarah DBP, YBhg. Dato Goh Hin San, Presiden HAN dan YBrs. Encik Lim Chuan Boon, Presiden PERSPEKTIF.

Johan: Sekolah Menengah Jalan Riam, Sarawak

Naib Johan: Sekolah Menengah Tshung Tsin, Sabah

Tempat Ketiga: Sekolah Menengah Pin Hwa, Selangor

Sekolah Menengah Chung Ling, Pulau Pinang

Pengerusi Forum Terbaik: Mycearsarion Santa Franklin, Sekolah Menengah Jalan Riam, Sarawak

Ahli Forum Terbaik: Avvy Lim Yi Wei, Sekolah Menengah Tshung Tsin, Sabah

Johan: Faith Wong Yar Shin, SJKC Wangsa Maju

Naib Johan: Xavier Wee Xing Hau, SJKC Chung Hua Pujut, Miri

Tempat Ketiga: Ng Zhi Xun, SJKC Yuk Chai, Petaling Jaya

Johan: Elyzereen Agbayani, SJKC Yuk Choi, Lahad Datu

Naib Johan: Ravinaasri Nanthakumar, SJKT Jalan Fletcher

Tempat Ketiga: Nhaamyha A/P Vikneswaran, SJKT Kajang

Johan: Tai Weuy Liang, SM Tsun Jin, Kuala Lumpur

Naib Johan: Carmen Ngo, SM Kuen Cheng, Kuala Lumpur

Tempat Ketiga: Estherfenny Bathrice Romie, SM Tshung Tsin Tenom

Johan: Sekolah Menengah Jalan Riam, Miri, Sarawak

Naib Johan: Sekolah Menengah Persendirian Chong Hwa, Kuala Lumpur

Tempat Ketiga: Sekolah Menengah Foon Yew, Johor Bahru, Johor


UUM Kekal Tersenarai dalam QS Global MBA Rankings 2023

Untuk mendapatkan maklumat terkini, ikuti kami melalui Telegram

Program MBA Universiti Utara Malaysia (UUM) kekal berada pada kedudukan ke-201 hingga ke-250 dalam QS Global MBA Rankings 2023, sekali gus menjadi satu-satunya universiti di Malaysia yang tersenarai dalam kedudukan berkenaan.

Dua bidang pengkhususan graduan program MBA Othman Yeop Abdullah Graduate School of Business (OYAGSB), iaitu perundingan dan pengurusan operasi, berada dalam senarai 100 terbaik dunia apabila tersenarai pada kedudukan ke-91 hingga ke-100 bagi “QS Global MBA by Career Specialization Rankings 2023”. Penarafan ini berdasarkan kepada kerjaya graduan, pandangan majikan dan kekuatan penyelidikan.

Naib Canselor, Profesor Dr. Haim Hilman Abdullah berkata,

Pencapaian ini amat membanggakan memandangkan UUM merupakan universiti berfokus dalam bidang pengurusan berbanding dengan universiti lain yang bersifat komprehensif.

Jelas beliau, pengiktirafan ini pasti dapat menarik lebih ramai pelajar antarabangsa dan tempatan untuk menyertai program MBA UUM.

Beliau menyifatkan kejayaan ini merupakan satu pencapaian terbaik sebagai asas untuk mempromosikan program MBA dan beliau optimis program lain juga akan mendapat sambutan apabila pelajar di luar melihat UUM dalam kedudukan tersendiri.

Saya ingin menyatakan rasa gembira atas kejayaan UUM dan kita satu-satunya program MBA di Malaysia yang tersenarai dalam kedudukan ke-201 hingga ke-250 dunia jadi tahniah kepada OYAGSB dan seluruh warganya serta warga UUM yang menyumbang kepada kejayaan ini.

“OYAGSB mempunyai nama dan kualiti tersendiri dengan pencapaian dalam kedudukan berkenaan secara tidak langsung telah menjulang universiti itu di persada dunia,” ujarnya pada Bengkel Pemantapan Pelan Strategik dan Bajet Tahun 2023 yang berlangsung di Pulau Pinang, baru-baru ini.

Sementara itu, Provos UUMKL merangkap Dekan OYAGSB, Profesor Dr. Hassan Abu Bakar berkata,

Kejayaan ini menunjukkan kualiti pengajaran dan pembelajaran OYAGSB setaraf dengan universiti antarabangsa.

Antaranya dalam aspek aplikasi pengetahuan praktikal dan teori dalam pembelajaran, menggunakan kes ‘Harvard Business Review’ dalam kelas, komposisi pelajar yang sepenuhnya mempunyai pengalaman bekerja, mereka juga bekerja di syarikat terbilang juga berjawatan tinggi, dan keterlihatan OYAGSB.

“Program MBA sepenuh masa melengkapkan pelajar dengan kemahiran penting untuk landskap perniagaan global yang terus berkembang. Jadi, tidak hairanlah kebanyakan pelajar memiliki pengalaman kerja, malah ada yang berkerjaya hebat menjawat jawatan tertinggi seperti ketua eksekutif dan pengarah,” ujarnya.

Beliau berharap momentum itu dapat diteruskan dan dikekalkan agar UUM terus melangkah ke hadapan dan dapat merealisasikan misi untuk memastikan OYAGSB berstatus “Triple Crown”, selain “Top Business School”.

Untuk mencapai ‘Triple Crown’, kita sedang bergerak ke arah EQUIS menjelang tahun 2025 dan impian ini sudah pasti akan menjadi kenyataan setelah kita memperoleh AACSB dan AMBA.

“Terima kasih kepada semua, terutamanya Profesor Dr. Sany Sanuri Mohd Mokhtar yang merintis usaha ini sehingga kita menempa reputasi cemerlang dalam kedudukan dunia, terutamanya dari aspek pertambahan jumlah pelajar,” ucapnya.

Program MBA OYAGSB mendapat akreditasi antarabangsa oleh AACSB dan AMBA, selain Chartered Management Institute (CMI) sebagai badan profesional terkemuka dunia dalam pengurusan dan kepimpinan.

MBA memberi tumpuan kepada membangunkan pemimpin perniagaan masa depan dengan kemahiran, serta kecekapan untuk menangani persekitaran perniagaan yang sentiasa berubah dengan cara yang cekap dan berkesan.


AISB, Syarikat Pemula Pertama UiTM Cawangan Perlis Mengkomersialkan Produk Kecantikan Berasaskan Harumanis

Untuk mendapatkan maklumat terkini, ikuti kami melalui Telegram

Arau – Universiti Teknologi MARA (UiTM) Cawangan Perlis buat julung-julung kalinya melakar sejarah dengan penubuhan syarikat pemula pertama, Athanliz Innovations Sdn. Bhd. (AISB) yang berasaskan harumanis, hari ini.

AISB ditubuhkan bagi menghasilkan produk inovasi kecantikan yang berasaskan Harumanis dan Latok dengan membawa jenama Lindifera. Terdapat empat produk yang dihasilkan, iaitu Lindifera Yogurt Beauty Drink, Lindifera Beauty Scrub, Lindifera Beauty Lipbalm, dan Lindifera Beauty Soap.

Kesemua produk yang dikeluarkan ini mempunyai bahan aktif daripada buah Harumanis dan Latok untuk kesihatan umum dan kecantikan. Yang lebih istimewanya, produk yang dihasilkan dengan menggunakan ekstrak Harumanis dan Latok dari ladang Harumanis UiTM Cawangan Perlis sendiri.

Untuk rekod, ladang UiTM Cawangan Perlis merupakan antara pengeluar Harumanis terbesar di negara ini dengan kapasiti tanaman sebanyak 1500 pokok Harumanis sejak mula diperkenalkan semenjak tahun 2011 dengan pengeluaran kira-kira 21 hingga 23 tan bagi setiap musim.

Melalui hasil tanaman ini, beberapa produk hiliran turut dikomersialkan, seperti Kordial Harumanis, Jus Harumanis menerusi syarikat AISB.

Atas sokongan berterusan pihak pengurusan UiTM, terutamanya YBhg. Rektor UiTM Cawangan Perlis, Profesor Madya Ts. Dr. Shukor Sanim Mohd Fauzi, syarikat ini telah berjaya ditubuhkan atas inisiatif empat orang pensyarah UiTM Cawangan Perlis dari pelbagai bidang kepakaran sebagai Ahli Lembaga Pengarah AISB.

Gabungan ini terdiri daripada Dr. Athifah Najwani Shahidan (Pengarah Urusan), Dr. Ang Lee Sin (Pengarah Operasi), Dr. Siti Nurlia Ali (Pengarah Pengurusan Aset dan Pelaburan), dan Dr. Nur Izzati Khairudin (Pengarah Pentadbiran Am) yang kesemua mereka pada mulanya berkhidmat di Unit Pengurusan Inovasi dan Kepakaran (UPIK), serta dua orang Pengarah Bebas Bukan Eksekutif, iaitu Encik Wan Mohd Yasser Wan Abdoh dan Encik Mohamad Niza Haji Md Nor.

Pada masa yang sama, AISB juga disokong oleh pemain industri, seperti ZEM Holdings Sdn. Bhd. dan Malthai Hub. Selari dengan pelancaran syarikat pemula pertama, satu majlis penandatanganan perjanjian persefahaman antara AISB dengan Qveen Birds Nest Enterprise turut diadakan.

Penubuhan AISB ini dilihat bertepatan dengan aspirasi kerajaan dalam Revolusi Perindustrian 4.0, Matlamat Pembangunan Mampan (SDG) kesembilan, iaitu Industri, Inovasi dan Infrastruktur, dan menepati 10 Pemacu Sosioekonomi (Perniagaan dan Perkhidmatan Kewangan; Pertanian dan Perhutanan; dan Pendidikan), yakni fungsi kolaborasi Quadruple Helix (Kerajaan-Industri-Universiti-Komuniti) dipenuhi dalam memacu ke arah inisiatif University for [email protected] Malaysia atau UniTY yang diketengahkan oleh YB Datuk Seri Dr. Noraini Ahmad, Menteri Pengajian Tinggi melalui Amanat Menteri Pengajian Tinggi.

YBhg. Profesor Madya Ts. Dr. Shukor Sanim dalam ucapan beliau menyatakan penghasilan produk inovasi Lindifera dilihat bukan sahaja dapat menjanakan pendapatan bagi syarikat, malah turut membantu dalam penjanaan pendapatan bagi UiTM Cawangan Perlis dan pengusaha tempatan, selain dapat menjadikan UiTM sebagai sebuah universiti berkonsep edutourism dan membudayakan keusahawanan di dalam kampus. Beliau turut berharap agar lebih banyak lagi produk hiliran berasaskan harumanis dapat terus dihasilkan oleh penyelidik dari UiTM Cawangan Perlis.


Membudayakan Integriti dan Antirasuah dalam Keluarga Malaysia

Cyberjaya – Sektor swasta digalakkan untuk mengambil bahagian dalam melaksanakan program integriti dan antirasuah sebagai salah satu usaha menyemarakkan budaya integriti dan benci rasuah dalam kalangan masyarakat. Pelaksanaan program tanggungjawab sosial korporat (CSR) itu membolehkan syarikat mendapat potongan cukai di bawah Seksyen 34(6)(h) Akta Cukai Pendapatan 1967. Berdasarkan peruntukan itu, syarikat atau penyumbang layak memohon potongan cukai daripada pendapatan kasar perniagaan satu amaun bersamaan dengan amaun perbelanjaan yang dibuat.

Perkara ini disahkan oleh Datuk Abu Tariq Jamaluddin, Timbalan Ketua Pegawai Eksekutif (Pematuhan) LHDN hari ini ketika menerima kunjungan hormat Ahmad Sabri Mohamed, Presiden Persatuan Pegawai Integriti Bertauliah (ACeIO) Malaysia, semalam. Dalam pertemuan tersebut, pihak LHDN bersetuju untuk menjadi Rakan Strategik kepada ACeIO bagi bersama-sama menjayakan agenda pembudayaan integriti dan antirasuah dalam masyarakat.

Pihak LHDN juga menyatakan kesediaan untuk bersama-sama menjayakan program-program anjuran ACeIO seperti Sambutan Hari Integriti Nasional, Hari Anti Rasuah Antarabangsa (HARA) dan Liga Integriti (i-League). Sehubungan dengan itu, pihak LHDN menyeru semua pihak khususnya organisasi dan syarikat swasta untuk terus menyumbang dalam menjayakan program integriti dan antirasuah termasuklah program anjuran ACeIO yang termasuk dalam tawaran insentif pengecualian cukai.

Insentif pengecualian cukai ini secara dasarnya telah diberi oleh Menteri Kewangan melalui surat Kementerian Kewangan (MoF) kepada Suruhanjaya Pencegahan Rasuah Malaysia (SPRM) bertarikh 5 April 2021. Insentif ini diharapkan akan dapat menggalakkan lebih banyak syarikat atau organisasi korporat bekerjasama dalam melaksanakan program pengukuhan integriti dan antirasuah serta membantu kerajaan dalam menjayakan Pelan Anti Rasuah Nasional (NACP).

Pada masa yang sama, Presiden ACeIO berterima kasih kepada kerajaan, khususnya SPRM dan LHDN atas inisiatif dan insentif murni ini. Hal ini memberi isyarat jelas kepada semua pihak bahawa jenayah rasuah tidak dikompromikan dan negara memerlukan persekitaran perniagaan yang bersih daripada rasuah. Sehubungan dengan itu, usaha pengukuhan integriti dan antirasuah dalam masyarakat tidak boleh diletakkan di bahu kerajaan khususnya SPRM semata-mata. Perkara ini perlu melibatkan semua pihak khususnya mereka yang menerima limpahan rezeki daripada sumber ekonomi negara ini.


Lokar Murid: Inisiatif KPM Menangani Isu Beg Berat

Gombak – Menteri Kanan Pendidikan, YB Datuk Dr. Radzi Jidin telah hadir menyempurnakan “Inisiatif Menangani Beg Berat: Majlis Penyerahan Lokar Fasa Pertama“ dalam sebuah majlis yang berlangsung di Sekolah Kebangsaan Gombak Setia, Kuala Lumpur.

Dalam ucapan YB Menteri Kanan Pendidikan, beliau menjelaskan Kementerian Pendidikan Malaysia (KPM) sangat komited dalam usaha menangani isu beg berat dalam kalangan murid sekolah. Lokar sekolah merupakan kemudahan yang bakal memberikan manfaat kepada 249 646 murid sekolah rendah dan merupakan satu daripada tujuh inisiatif KPM dalam menangani isu beg berat. Memetik ucapan beliau, “inisiatif pembekalan lokar ke sekolah dua sesi telah diumumkan pada 6 Mac 2022 untuk menangani isu beg berat dalam kalangan murid dan pada hari ini, penyerahan lokar fasa pertama berjaya dilancarkan”.

Lokar ini bakal dibekalkan kepada 626 buah sekolah dua sesi bagi fasa pertama dengan kerja pemasangan yang dijangka siap sepenuhnya pada akhir bulan ini. Menurut beliau lagi, bagi fasa pertama lokar berkenaan akan dibekalkan kepada murid tahap satu,iaitu Tahun Satu dan Tahun Dua dengan fasa kedua yang dijadualkan pada tahun depan.

Majlis pelancaran ini disempurnakan dengan sesi lawatan YB Menteri Kanan Pendidikan dengan diiringi oleh tetamu kehormat ke lokasi lokar yang ditempatkan di sekolah tersebut.

Turut hadir, Menteri Kanan Perdagangan Antarabangsa dan Industri, Datuk Seri Mohamed Azmin Ali dan Ahli Dewan Undangan Negeri (ADUN) Gombak Setia, Muhammad Hilman Idham.


Pandangan Profesor Malik Badri terhadap Behaviorisme

Untuk mendapatkan maklumat terkini, ikuti kami melalui Telegram

Kolumnis tetap Dewan Masyarakat, Profesor Datuk Dr. Mohamed Hatta Shaharom telah menulis sebuah artikel dalam majalah tersebut yang dipisahkan kepada tiga bahagian mengenai psikoanalisis dengan menampilkan tokohnya, iaitu Sigmund Freud dan juga pandangan Profesor Malik Badri terhadap psikoanalisis sebagai teori psikologi yang tidak bertuhan.

Penulisan beliau terhadap kritikan yang dilakukan oleh Profesor Malik Badri dalam menyedarkan pelajar dan ahli psikologi Muslim agar tidak berterusan mengikut teori psikologi Barat menunjukkan bahawa Profesor Malik Badri merupakan seorang tokoh revolusi dalam bidang psikologi. Kritikan yang dilakukan oleh Profesor Malik Badri terhadap teori psikologi Barat ini sekali gus membuka ruang dan peluang kepada ahli psikologi untuk mula menggali khazanah tokoh ilmuwan Muslim yang terdahulu dalam mencari serta menubuhkan teori baharu dalam bidang ilmu jiwa, yakni teori psikologi Islam.

Kritikan Profesor Malik Badri terhadap teori psikologi Barat tidak berhenti dalam aspek psikoanalisis sahaja. Dalam buku magnum opusnya, The Dilemma of Muslim Psychologist, Profesor Malik Badri telah mengkritik teori yang datang selepas teori psikoanalisis, iaitu teori behaviorisme. Teori behaviorisme ini dilihat sebagai sebuah teori yang tidak hanya menyatakan bahawa manusia ini tiada beza dengan haiwan lain, namun teori ini juga seperti teori psikoanalisis sebelum ini. Teori ini merupakan antara teori psikologi yang tidak meletakkan jiwa dan agama sebagai konsep terpenting dalam memahami minda manusia.

Behaviorisme merupakan teori dalam psikologi yang bertunjangkan persekitaran. Teori ini menjelaskan situasi manusia itu berperangai, iaitu sesuai dengan adaptasi yang dipelajarinya kepada sesuatu situasi atau persekitaran. Behaviorisme merupakan teori dalam pemikiran psikologi yang datang selepas kejayaan Sigmund Freud dalam mengeluarkan teorinya sendiri dalam bidang kajian ilmu jiwa manusia ini yang diberi nama psikoanalisis. Berbanding dengan psikoanalisis yang mengkaji jiwa manusia melalui fikiran bawah sedar seseorang individu tersebut, behaviorisme yang dipelopori oleh John Watson dengan eksperimen “anjing jelir lidah bersama loceng“, memfokuskan  persekitaran sebagai satu-satunya punca manusia berperangai atau bertingkah laku, iaitu dengan memberikan tindak balas terhadap persekitaran.

Dalam teori pelaziman klasik yang dilakukan oleh Ivan Pavlov, beliau mengatakan bahawa teori behaviorisme ini meletakkan fungsi stimuli atau rangsangan dan juga tindak balas kepada rangsangan tersebut. Eksperimen yang menjadi ikutan hingga kini, memperlihatkan tingkah laku tersebut boleh diperkukuh dengan menggunakan kaedah tertentu, seperti juga anjing yang terjelir lidah menunggu makanan. Eksperimen yang dilakukan oleh Ivan Pavlov tersebut, berjaya membuktikan perangai haiwan dapat diperkukuh dengan menggunakan kaedah pengukuhan klasik. Kita juga dapat melihat pengukuhan klasik ini yang masih digunakan hingga sekarang dalam penternakan, bahkan dalam pengiklanan. Penggunaan pengukuhan klasik ini dalam bahagian pengiklanan dapat membantu peniaga dalam meraih jualan dengan meletakkan iklan yang bersesuaian sehingga dapat menggalakkan individu yang melihat untuk membeli barang mereka.

Pelaziman klasik yang menjadi tulang belakang kepada mazhab behaviorisme, tidak hanya berhenti setakat ini. Mazhab psikologi tingkah laku ini telah berkembang ke tahap yang seterusnya, yang disebut sebagai fasa kedua. Fasa kedua dalam mazhab ini merupakan kesinambungan terhadap teori pelaziman klasik tersebut. Ahli teori behaviorisme mendapati bahawa terdapat masalah dalam meletakkan teori pelaziman klasik sebagai teori dalam mengkaji tingkah laku manusia. Sekurang-kurangnya terdapat tiga permasalahan yang terdapat pada pelaziman klasik ini. Perubahan ke fasa kedua dalam mazhab behaviorisme oleh John Watson dengan memperkenalkan teori pelaziman operan. Teori ini secara umumnya memberikan pendedahan kepada tingkah laku manusia itu boleh dilazimkan dengan menggunakan pengukuhan positif dan negatif.

Setiap ahli teori behaviorisme ini berminat terhadap kajian perubahan dalam manifestasi tingkah laku, dan bukannya keupayaan mental seperti yang didokong oleh konstruktivisme. Berdasarkan teori tersebut, banyak pihak yang berpendapat bahawa dalam kajian tentang tingkah laku manusia, manusia beradaptasi atau bertingkah laku sebagai suatu kesan terhadap perubahan situasi dan persekitaran yang didiami oleh mereka. Menurut Kamarudin (2010), ahli teori behaviorisme ini berpendapat bahawa otak manusia merupakan sebuah kotak hitam yang gelap dan apa-apa di dalam otak tersebut tidak dapat diamati dan diselidiki. Oleh sebab itu, mereka menolak secara mutlak sebarang kajian atau pembelajaran yang berkaitan dengan otak manusia.

Tidak dinafikan pemikiran teori behaviorisme ini banyak membantu dalam merawat tingkah laku manusia, apatah lagi terapi yang berdasarkan kepada teori ini masih lagi digunakan oleh ahli psikologi. Namun begitu, kita harus bersedia untuk menerima hakikat bahawa pembelajaran mengenai hakikat personaliti dan tingkah laku manusia merupakan pembelajaran yang cukup rumit.

Manusia seperti yang disebut oleh Imam Ghazali di dalam bukunya The Alchemy of Happiness, terdiri daripada ‘heart’ yang jika diterjemahkan bukan bermaksud jantung, tetapi jiwa yang membentuk peribadi setiap individu. Kajian mengenai jiwa atau roh manusia ini merupakan sebuah pembelajaran yang masih lagi dikaji. Hal ini demikian kerana pengetahuan tentang roh, menurut Al-Ghazali dalam bukunya, merupakan pengetahuan yang disimpan oleh Allah bagi hamba-Nya. Oleh itu, kajian tentang manusia dengan kehadiran jiwa dan roh tidak mungkin akan boleh disamakan dengan kajian tentang tingkah laku haiwan atau binatang lain, apatah lagi kajian yang juga dilakukan di dalam makmal.

Teori behaviorisme ini ditentang oleh Profesor Malik Badri disebabkan oleh beberapa faktor antaranya ialah teori ini telah menidakkan fungsi jiwa dan minda manusia dalam kajian mereka. Kajian terhadap tingkah laku yang diimani oleh teori behaviorisme ini hanya memberikan fokus terhadap kajian tingkah laku manusia di dalam makmal semata-mata. Behaviorisme, seperti juga teori psikoanalisis sebelum ini cuba untuk lari daripada perkaitan agama dalam kehidupan manusia. Keghairahan mereka ini yang cuba untuk menidakkan fungsi agama dalam kehidupan individu akhirnya membawa mereka untuk bersembunyi di sebalik teori saintifik yang berselindung di sebalik bilik makmal, namun nyatanya kajian mereka hanya memberikan sedikit pengetahuan dalam memahami psikologi manusia itu sendiri.

Profesor Malik Badri juga bersetuju dengan tokoh Carl Rogers dan Lev Vygotsky yang mengkritik behaviorisme ini dengan memahami manusia dari sudut tindak balas mereka terhadap persekitaran semata-mata. Konstruktivisme, sebuah teori yang wujud untuk menyangkal behaviorisme ini cuba untuk memberikan sudut pandang lain dalam memahami tingkah laku manusia, iaitu dengan melihat dari sudut manusia itu sendiri sebenarnya mempunyai tindak balas kognitif yang tersendiri dalam menentukan cara mereka beradaptasi dengan persekitaran mahupun masalah. Profesor Malik Badri, dengan konsistennya masih mengkritik keghairahan teori ini yang cuba untuk lari dari agama sehingga akhirnya terlepas daripada memahami fungsi jiwa, minda serta pemikiran manusia itu sendiri untuk memahami tingkah laku manusia dalam ilmu psikologi.

Profesor Malik Badri telah meninggalkan sebuah legasi yang cukup besar terhadap ilmu psikologi. Dengan membuka pintu terhadap kajian serta hubungan yang erat antara Islam dengan psikologi manusia, beliau menunjukkan jalan kepada kita untuk terus mengkaji dengan lebih mendalam lagi. Kita dapat lihat ilmu psikologi  yang hingga kini masih terbuka luas untuk kajian kerana masih belum memahami dengan baik psikologi manusia itu sendiri.

Islam sebagai agama yang syumul serta menyeluruh ini mampu untuk memberikan panduan dalam memahami ilmu jiwa manusia itu sendiri. Keghairahan dalam mengagung-agungkan tokoh psikologi Barat perlu berasas dan tidak secara membabi buta kerana apabila berlarutan akan membawa pelajar serta pengamal ilmu psikologi ini ke arah kebinasaan, iaitu terperosok ke dalam lubang biawak yang sering diulang-ulang oleh Profesor Malik Badri itu sendiri di dalam buku beliau.


Pemartabatan Bahasa, Sastera dan Budaya dalam Pembinaan Negara Bangsa

KEDAH − Konsep negara bangsa di Malaysia telah lama diperkatakan sejak negara mencapai kemerdekaan hingga kini. Perkara ini penting kerana pembentukan negara bangsa melambangkan kekuatan dalaman negara. Dalam usaha membina negara bangsa, hal ini bukanlah sesuatu yang cukup mudah kerana pembinaannya melibatkan masa yang lama kerana terdapat banyak faktor yang mempengaruhi pelaksanaannya.

Oleh sebab itu, bagi menjayakan konsep negara bangsa di negara ini terutamanya dalam arus teknologi moden ini, kita seharusnya dapat mengenali cabaran yang mungkin akan dihadapi oleh negara demi kemakmuran dan kedamaian termasuklah cabaran dalam bidang bahasa, sastera dan budaya dalam pembinaan negara bangsa.

Sehubungan dengan itu, Pusat Pengajian Bahasa, Tamadun dan Falsafah (SLCP), Universiti Utara Malaysia dengan kerjasama Dewan Bahasa dan Pustaka (DBP) telah menganjurkan Persidangan Antarabangsa Bahasa, Sastera dan Budaya Melayu (RENTAS 2021) pada 2 hingga 3 Jun 2021 secara dalam talian.

Dengan berlatarkan tema “Bahasa, Sastera dan Budaya Mendepani Cabaran Pembinaan Negara Bangsa“, RENTAS 2021 mengetengahkan dua orang tokoh pendidikan bahasa terkemuka, iaitu Profesor Dato’ Dr. Teo Kok Seong dan Profesor Madya Dato’ Dr. Nuraini Yusoff, dengan pembentangan topik yang menarik yang berjudul “Pemartabatan dan Pengantaraan Bahasa Melayu” dan “Memperkasakan Kluster Ilmu”. Majlis ini telah dirasmikan oleh Profesor Dr. Shukri Ahmad, iaitu Dekan SLCP.

Sesi pembentangan tersebut juga melibatkan beberapa orang pembentang kertas kerja dengan beberapa orang pengerusi. Sesi yang bermula pada 2 Jun 2021 dan berakhir pada 3 Jun 2021 ini menampilkan perbahasan wacana, idea dan kajian oleh para pembentang tempatan dan antarabangsa yang merangkumi topik tentang pemartabatan dan pengantarabangsaan bahasa, sastera dan budaya; sains dan teknologi dalam bahasa, sastera dan budaya; bahasa, sastera dan budaya dari perspektif komunikasi dan media; pengurusan dan pemasaran produk bahasa, sastera dan budaya; dan agama, falsafah dan ketamadunan dalam bahasa, sastera dan budaya.


Suburkan Penggunaan Bahasa Melayu Bersempena dengan Sambutan Hari Kebangsaan Ke-65

Untuk mendapatkan maklumat terkini, ikuti kami melalui Telegram

31 Ogos  2022 menandakan sambutan Hari Kebangsaan yang ke-65. Pada setiap tahun, sambutan bagi meraikan hari bersejarah negara diisi dengan pelbagai acara. Persoalannya, apakah sudah mencukupi menyambut Hari Kebangsaan pada setiap tahun dengan hanya memasang Jalur Gemilang pada bangunan kerajaan, pejabat dan kilang dan rumah halaman?

Apakah sudah mencukupi dengan menggalakkan rakyat mengibarkan Jalur Gemilang bersempena dengan Hari Kebangsaan semata-mata? Adakah rakyat sebenarnya sudah memahami, menghayati dan menerap nilai-nilai murni yang terselit dalam tema-tema hari kebangsaan? Apakah pengajaran yang diperoleh daripada menyambut Hari Kebangsaan setiap tahun?

Tema pada tahun ini ialah “Keluarga Malaysia Teguh Bersama”. Tema ini amat sesuai dan relevan bagi tahun 2022 kerana ketika ini negara menghadapi pelbagai masalah. Antaranya termasuklah masalah perhubungan antara kaum, malah sesama kaum disebabkan oleh perbezaan ideologi politik.

Dalam menghayati makna kemerdekaan, amat wajar bagi rakyat terutamanya golongan pascamerdeka menyingkap dan merenung kembali beberapa peristiwa yang harus terpahat dalam ingatan setiap warga Malaysia. Liku-liku perjalanan yang bertempuh dengan pelbagai peristiwa penting dalam mencapai kemerdekaan jelas mempamerkan betapa pentingnya semangat kerjasama, tolak ansur  dan  perpaduan  antara kaum.

Antara peristiwa penting yang harus diingati oleh rakyat Malaysia termasuklah perjuangan orang Melayu untuk mempertahankan hak keistimewaan mereka selaku bangsa pribumi Tanah Melayu. Orang Melayu bersatu untuk bertindak apabila hak istimewa mereka diancam. Perpaduan yang jitu dalam kalangan orang Melayu  terpancar apabila pihak penjajah British cuba menghapuskan hak keistimewaan dan kuasa politik orang Melayu di tanah mereka sendiri melalui sistem pentadbiran Malayan Union (MU). Bahkan MU juga cuba menghilangkan kuasa Raja-Raja Melayu kecuali dalam hal-hal agama Islam.

Orang Melayu bersatu padu dengan cara memprotes dan mendesak penjajah British supaya menarik balik MU dan mengembalikan hak keistimewaan orang Melayu. Atas penolakan dan penentangan hebat orang Melayu, penjajah British menggantikan MU dengan Perjanjian Persekutuan Tanah Melayu (PPTM) yang memartabatkan kembali status keistimewaan orang Melayu sambil menobatkan semula kuasa Raja-Raja Melayu sebagai pemerintah di negeri masing-masing.

Meskipun pada awalnya orang Cina dan India kurang senang hati dengan PPTM, perkembangan politik seterusnya mendorong mereka bersatu dan bekerjasama dengan para pemimpin Melayu untuk menerima PPTM.

Begitu juga dengan orang bukan Melayu yang bangkit bertindak apabila  peluang mempelajari bahasa ibunda mereka diancam. Laporan Barnes yang disediakan oleh kerajaan British mencadangkan agar sekolah rendah menggunakan bahasa Melayu atau Inggeris sebagai bahasa pengantar di sekolah rendah. Orang Cina dan India bangkit memprotes Laporan Barnes kerana bahasa Cina dan Tamil dipinggirkan. Maka itu, orang Cina mengemukakan Laporan Fenn-Wu untuk meneruskan sukatan pelajaran Bahasa Cina di sekolah-sekolah vernakular.

Pendidikan bahasa Tamil di sekolah-sekolah Tamil pula tidak langsung dipentingkan malah tidak dipedulikan kerajaan penjajah. Namun begitu, Malayan Indian Congress (MIC) pimpinan K. Ramanathan mengemukakan memorandum kepada kerajaan British untuk menuntut bahasa Tamil diteruskan di Sekolah Rendah Jenis Kebangsaan Tamil sambil murid-murid India mempelajari bahasa Melayu. Susulan hal itu, lahirlah Ordinan Pelajaran (1952) yang kemudiannya menjadi rujukan dan asas penggubalan Laporan Razak yang menjadi teras kepada dasar pendidikan negara.

Walaupun pelbagai halangan dan rintangan ditimbulkan oleh beberapa pihak untuk menggagalkan usaha-usaha ke arah kemerdekaan, terutamanya pemberontakan bersenjata oleh Parti Komunis Malaya, orang Cina dan India bersatu padu dan bersama-sama orang Melayu dalam satu barisan untuk berjuang menuntut kemerdekaan Tanah Melayu daripada British.

Peristiwa dan rundingan ke arah mencapai kemerdekaan itu menunjukkan orang bukan Melayu sedia bekerjasama malah bertolak ansur dengan orang Melayu dalam mengakui hak keistimewaan orang Melayu selaku kaum pribumi Tanah Melayu sambil orang Melayu dan Raja-Raja Melayu sanggup, sedia dan rela menawarkan status kewarganegaraan kepada orang Cina dan India.

Perlembagaan kemerdekaan yang disediakan sebagai syarat bagi kemerdekaan telah memasukkan beberapa perkara penting terutamanya hak keistimewaan orang Melayu atau Bumiputera seperti terdapat dalam Perlembagaan Persekutuan Tanah Melayu, Islam sebagai agama Persekutuan dan bahasa Melayu sebagai bahasa rasmi Persekutuan, tiada halangan bagi menggunakan, mempelajari dan mengembangkan bahasa lain (contohnya, bahasa Cina dan Tamil).

Perlembagaan tersebut yang dipersetujui oleh semua pihak, iaitu Raja-Raja Melayu, orang Melayu, orang Cina dan orang India, telah membebaskan Tanah Melayu daripada cengkaman penjajah British pada 31Ogos 1957. Perlu ditekan di sini bahawa negara berjaya mencapai kemerdekaan kerana wujudnya persefahaman, tolak ansur dan perpaduan yang jitu antara kaum. Kebijaksanaan pemimpin dan sifat mementingkan kepentingan negara yang menyerlah dalam kalangan para pemimpin terdahulu telah menyumbang pada usaha melepaskan negara daripada genggaman penjajah Inggeris.

Meskipun negara telah 65 tahun merdeka daripada belenggu penjajahan Inggeris, minda segelintir rakyat Malaysia masih lagi terikat malah terkunci dengan amalan bahasa dan budaya penjajah Inggeris. Sebahagian besar rakyat negara ini masih lagi mengutamakan penggunaan bahasa Inggeris daripada bahasa Melayu. Penggunaan bahasa Melayu dalam kalangan rakyat masih tidak meluas, malah kurang membanggakan tidak seperti penggunaan bahasa Jepun, Mandarin, Perancis, Jerman, Rusia dan sebagainya oleh rakyat negara-negara tersebut

Sehubungan dengan itu, marilah kita sebagai rakyat Malaysia sama-sama bertekad dalam memartabatkan bahasa Melayu di dalam negara dan di luar negara bersempena dengan sambutan hari kebangsaan ini. Oleh itu, rakyat Malaysia haruslah mengambil daya dan usaha untuk mengeratkan lagi hubungan antara kaum dan mengelakkan perpecahan antara kaum dengan terus mengisi kemerdekaan selaras dengan tema sambutan Hari Kebangsaan pada tahun ini. Rakyat perlu sentiasa mengingati peribahasa Melayu seperti “Bersatu Teguh Bercerai Roboh” pada setiap masa dalam menghadapi dan mendepani cabaran masa hadapan.


CIMA Bantu Golongan Kurang Berkemampuan di Perlis

Bukit Ketri – Cement Industries Of Malaysia Berhad (CIMA) pada hari ini menyumbangkan sebanyak RM200 000 kepada Yayasan Tuanku Syed Putra (YTSP) Perlis, sempena sambutan ulang tahun ke-50 CIMA.

Menurut YTSP, sumbang tersebut akan dimanfaatkan bagi pelaksanaan pelbagai inisiatif untuk meringankan beban golongan kurang berkemampuan di negeri ini. Jumlah RM100 000 daripadanya adalah untuk Tabung Pendidikan YTSP Perlis, manakala RM100 000 lagi untuk dana menaik taraf Projek Transformasi DiRaja Kampung Nelayan Warna-Warni Seberang Ramai Kuala Perlis yang diusahakan oleh Majlis Agama Islam dan Adat Istiadat Melayu Perlis (MAIPs), serta YTSP Perlis itu.

Titah Raja Muda Perlis, DYTM Tuanku Syed Faizuddin Putra Jamalullail,

Sebagai sebuah syarikat yang bertanggungjawab, CIMA amat menitikberatkan aspek tanggungjawab korporat sosial, iaitu komited memainkan peranan dalam menyejahterakan dan menghulurkan bantuan kepada golongan masyarakat yang kurang bernasib baik.

Simbolik penyerahan disempurnakan oleh Pengerusi CIMA Berhad, Dato’ Zaiviji Ismail kepada Setiausaha Kehormat YSTP Perlis, Dato’ Johari Darus di kilang CIMA di Bukit Ketri pada petang semalam sambil disaksikan oleh Raja Muda Perlis, DYTM Tuanku Syed Faizuddin Putra Jamalullail.

Dalam ucapan beliau, Dato’ Zaiviji memaklumkan bahawa selaku sebuah syarikat yang bertanggungjawab, CIMA menyambut baik titah seruan Tuanku Raja Muda Perlis yang juga merangkap Pengerusi YTSP Perlis agar syarikat korporat sentiasa melibatkan diri dalam aktiviti kemasyarakatan dan berkongsi limpahan ekonomi dengan mereka yang memerlukan.

CIMA yang merupakan anak syarikat milik penuh UEM Group Berhad, telah mula beroperasi sejak 1973 di negeri Perlis menerusi kilang simen pertamanya yang terletak di Bukit Ketri, dan telah menyumbang ke arah pertumbuhan ekonomi negeri secara langsung.”

“Selain itu, CIMA juga turut mencipta peluang pekerjaan dan mewujudkan peluang perniagaan kepada syarikat-syarikat tempatan.

Turut hadir, Pengarah Urusan CIMA, Sharuddin Omar Hashim dan Ketua Pegawai Eksekutif MAIPs, Haji Mohd Nazim Mohd Noor.

Dato’ Zaiviji  percaya, inisiatif yang bakal dilaksanakan oleh YTSP Perlis nanti pastinya dapat membantu menyejahterakan kehidupan, malah menaik taraf status sosioekonomi mereka yang terlibat dengan jayanya.


DBK dan DMK 2022 Dijayakan di MAFI

Untuk mendapatkan maklumat terkini, ikuti kami melalui Telegram

Putrajaya – Usaha membudayakan bahasa kebangsaan dalam kalangan masyarakat pelbagai kaum di negara ini perlu diteruskan sementelah menyedari akan kepentingan bahasa kebangsaan sebagai bahasa pemersatu. Pelbagai pendekatan baharu perlu dilakukan untuk menarik pelbagai lapisan masyarakat dan hal ini merupakan cabaran yang perlu didepani bagi memastikan kelestarian bahasa kebangsaan di negara ini.

Dalam usaha memberikan ruang dan peluang kepada masyarakat membudayakan penggunaan bahasa Melayu dalam kehidupan harian, Dewan Bahasa dan Pustaka (DBP) dengan kerjasama pelbagai agensi telah mengadakan pelbagai aktiviti bersempena dengan Dekad Bahasa Kebangsaan (DBK) 2022 dan Dekad Membaca Kebangsaan (DMK) 2022.

Pada 6 Oktober 2022, telah diadakan majlis ringkas penyampaian hadiah Pertandingan Gambar Berdialog serta Pertandingan Menulis dan Mendeklamasi Puisi di Lobi Wisma Tani Putrajaya yang dianjurkan oleh DBP dengan kerjasama Kementerian Pertanian dan Industri Makanan (MAFI). Majlis dihadiri oleh Pengarah Penerbitan DBP, Tuan Haji Razali Che Mat, yang mewakili Ketua Pengarah DBP dan Setiausaha Bahagian Pentadbiran, MAFI, Puan Azura Abdullah.

Pertandingan Gambar Berdialog bersempena dengan DBK 2022 Peringkat MAFI berjaya menarik 31 penyertaan daripada kakitangan MAFI dan agensi di bawahnya dari seluruh negara. Selain menguji peserta dari sudut kreativiti dan teknikal, dialog yang dihasilkan juga mempamerkan kelancaran berbahasa peserta yang telah berjaya memikat juri dengan susuan kata yang teratur.

Tempat pertama pertandingan ini dimenangi oleh Hanuna Noor Ramle dengan tajuk gambar Labu Sayung Buah Tembikai dari Jabatan Perikanan Malaysia (DOF). Tempat kedua dimenangi oleh Nor Ain Muhamat Noor, dari Bahagian Pentadbiran, MAFI, dengan gambar bertajuk Pengalaman Membanting Padi Maha 2022, manakala tempat ketiga dimenangi oleh Nor Farazilah Puteh, bertajuk Impianku dari Bahagian Permodenan Pertanian, MAFI.

Tempat sagu hati masing-masing dimenangi oleh Zainab Daud dari IADA Kemasin, Semerak, dengan tajuk Padi dan Petani, Nurul ‘Awatif Hanani Hazarudin dari Pejabat Penasihat Undang-undang, MAFI, dengan tajuk Nostalgia: Maha 2022 dan Mohd Hairi Sallehudin dari Bahagian Pembangunan Industri Padi, MAFI, dengan tajuk gambar, Kambing Oh Kambing.

Pertandingan Menulis dan Mendeklamasi Puisi bersempena dengan DMK 2022 Peringkat MAFI yang dilaksanakan secara dalam talian melalui Facebook Perpustakaan MAFI pula mencungkil bakat kreatif kakitangan MAFI dan menarik penyertaan sebanyak 12 orang peserta. Kebolehan mencipta dan mendeklamasikan sajak oleh para peserta membuktikan bahawa warga MAFI mempunyai minat dan berbakat dalam bidang penulisan kreatif di samping melaksanakan tugas harian yang ternyata memunculkan ilham untuk berkarya.

Tempat pertama pertandingan ini dimenangi oleh Muhammad Hilmi Nordin dengan judul sajak “Tinta”, tempat kedua dimenangi oleh Muhammad Hazhizh Saparudin dengan sajak berjudul “Musafir di Tanah Gersang”, manakala Ismalina Isa mendapat tempat ketiga dengan sajak “Minda Merdeka”.

Penerima hadiah sagu hati ialah Muhamad Firdaus Sharuddin, dengan sajak berjudul “Membaca Memerdekakan Minda”, Muhammad Alif Mohd Tarmizi dengan sajak “Kalam Merdeka” dan Norzalina Abd Rahman dengan memilih “Arah Merdeka” sebagai tajuk sajak.

Setiap peserta menerima hadiah berupa wang tunai berserta buku terbitan DBP dan sijil penyertaan.


Menyebarkan Ilmu melalui Wakaf Buku

Ranau – Demi memartabatkan bahasa kebangsaan dan kesusasteraan Melayu sekali gus menyebarkan ilmu dalam kalangan masyarakat, Dewan Bahasa dan Pustaka Cawangan Sabah (DBPCS) telah mengadakan satu aktiviti tanggungjawab sosial korporat di seluruh Sabah, iaitu Program Wakaf Buku.

Program Wakaf Buku lazimnya dilaksanakan di sekolah, institusi pengajian tinggi, Perpustakaan Desa dan kampung yang terpilih. Bersempena dengan Festival Seni dan Alam yang diadakan di Kundasang, Sabah, DBPCS mengambil peluang untuk mengadakan wakaf buku di Sekolah Menengah Kebangsaan (SMK) Timbua, Ranau, pada 4 Oktober 2022, pukul 2.30 petang.

“Membaca jambatan ilmu. Lantaran itu, DBPCS berusaha menyebarkan ilmu dalam kalangan masyarakat khususnya para pelajar,” demikian ucapan Pengarah DBPCS, Puan Aminah Awang Basar, semasa upacara penyerahan buku kepada Pengetua SMK Timbua, iaitu Encik Marcus Shapie.

Turut hadir bersama-sama Pengarah DBPCS ialah Timbalan Pengarah I, DBPCS, Encik Rusdi Awang. Sebanyak 150 orang pelajar SMK Timbua, Ranau hadir bersama-sama menyaksikan penyerahan buku tersebut.


2400 Pelajar Baharu Jalani Minggu Destini Siswa di UiTM Cawangan Perlis

Arau – Sebanyak 2400 pelajar baharu telah mengakhiri sesi Minggu Destini Siswa (MDS), Universiti Teknologi MARA (UiTM) Cawangan Perlis untuk sesi Oktober 2022 semalam di di Dewan Seri Semarak, UiTM Cawangan Perlis. Menerusi MDS, para pelajar diberi pendedahan tentang pelbagai perkara berkaitan dengan sesi pengajaran dan pembelajaran (PdP) serta kemudahan dan persekitaran universiti untuk memudahkan pelajar baharu menempuh alam baharu di kampus tersebut.

Simbolik akhir untuk MDS ialah sesi Amanat Rektor dan Perasmian Penutup MDS Sesi Oktober 2022. Rektor UiTM Cawangan Perlis, Prof. Madya Ts. Dr. Shukor Sanim Mohd Fauzi telah hadir menyampaikan ucapan dan merasmikan Majlis Penutup Minggu Destini Siswa Sesi Oktober 20022 tersebut.

Dalam ucapan beliau, Rektor UiTM Cawangan Perlis mengucapkan tahniah kepada semua pelajar baharu yang berjaya melanjutkan pelajaran ke UiTM Cawangan Perlis.

Prof. Madya Ts. Dr. Shukor Sanim Mohd Fauzi, Rektor UiTM Cawangan Perlis juga  menyampaikan beberapa amanat kepada para pelajar dalam majlis tersebut. Antara perkara yang diberikan penekanan adalah mengenai adab. Para pelajar dinasihatkan untuk menjaga adab terutamanya terhadap pensyarah bagi mendapat keberkatan dalam menuntut ilmu. Beliau juga berpesan agar para pelajar sentiasa menjaga imej dan nama baik universiti.

Rektor UiTM Cawangan Perlis juga mengharapkan semua pelajar menggunakan peluang yang diberikan dengan sebaik-baiknya dan memberikan fokus kepada pelajaran agar mereka dapat menamatkan pengajian dengan jayanya mengikut tempoh yang ditetapkan.

Dalam majlis tersebut, para pelajar dilatih untuk mengendalikan majlis dan mengetengahkan bakat mereka. Misalnya melalui bacaan doa oleh pelajar, ucapan Yang DiPertua Majlis Perwakilan Pelajar, alunan bacaan ayat suci al-Quran oleh pelajar MDS dan bacaan ikrar oleh 2400 orang pelajar MDS.

Menerusi majlis tersebut, nyanyian lagu UiTM turut berkumandang dan dinyanyikan beramai-ramai oleh warga UiTM termasuklah pelajar MDS sebagai tanda semangat dan cinta akan kampus mereka.

Turut hadir di majlis tersebut ialah Ts. Gs. Dr. Ernieza Suhana Mokhtar Othman, Timbalan Rektor Penyelidikan, Jaringan Industri, Masyarakat, Alumni dan Keusahawanan, dan Encik Fahizan Hamid, Timbalan Ketua Pustakawan serta beberapa Ketua Unit dan staf Bahagian Hal Ehwal Pelajar.


Belanjawan 2023: Pendidikan Pelaburan Terbaik Negara

Untuk mendapatkan maklumat terkini, ikuti kami melalui Telegram

Bajet 2023: Keluarga Malaysia, Makmur Bersama, merupakan tema Belanjawan 2023 yang dibentangkan oleh YB Senator Tengku Datuk Seri Utama Zafrul Tengku Abdul Aziz, Menteri Kewangan, pada Jumaat, 7 Oktober 2022. Belanjawan 2023 dipandu oleh 3R, yang bermaksud Responsif, Bertanggungjawab dan Reformis.

Menurut Tengku Zafrul, tumpuan tersebut membuktikan bahawa sebagai Keluarga Malaysia, kita perlu segera bertindak untuk mendepani setiap cabaran global yang mendatang dan pada masa yang sama bertanggungjawab untuk membina masa hadapan yang cerah buat anak- anak generasi legasi. Maka itu, untuk menuju ke arah Malaysia yang lebih baik, Belanjawan 2023 akan dipacu elemen 3R.

“Belanjawan 2023 akan segera responsif kepada sebarang cabaran dan menyedia bantuan yang komprehensif kepada Keluarga Malaysia, bukan sekadar kumpulan B40 tetapi juga M40, wanita, belia, orang kurang upaya (OKU) dan semua segmen masyarakat,” ucap Tengku Zafrul, semasa membentangkan Belanjawan 2023, di Dewan Rakyat.

Belanjawan 2023 menurutnya, adalah bertanggungjawab untuk mengimbangi dasar fiskal yang mengembang dengan melaksanakan pembaharuan fiskal ke arah kemampanan kewangan kerajaan untuk tempoh jangka masa panjang. Belanjawan 2023 juga katanya adalah bertanggungjawab untuk membina daya tahan negara bagi mendepani sebarang krisis yang mendatang. Maka itu, Belanjawan 2023 ialah reformis yang mengambil peluang merubah landskap pembangunan negara agar lebih inklusif dan mampan di samping membina industri negara yang kukuh melalui pelaburan strategik.

“Belanjawan ini tidaklah dirangka untuk golongan tertentu sahaja, tetapi kesemua buah fikir yang dikumpul, telah diteliti dan diadun menjadi satu – iaitu sebuah Belanjawan 2023 hasil daripada ilham Keluarga Malaysia. Oleh sebab itu, lebih daripada 100 inisiatif rakyat akan direalisasikan sebagai sebahagian daripada usaha holistik yang terkandung dalam naskhah besar ini. Terima kasih diucapkan kepada semua yang menzahirkan segala idea dan pandangan. Dengan tekad: ‘Keluarga Malaysia: Makmur Bersama’ dan seiring dengan agenda Belanjawan 2023 yang responsif, bertanggungjawab dan reformis, belanjawan ini akan memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan dapat dicapai,” ucap Tengku Zafrul.

Yang lebih menarik perhatian, seperti belanjawan sebelumnya. Belanjawan 2023 sekali lagi menyaksikan Kementerian Pendidikan Malaysia (KPM) menjadi kementerian yang menerima peruntukan yang tertinggi dalam belanjawan negara.

Menurut Tengku Zafrul, pendidikan ialah pelaburan yang terbaik bagi membina masa hadapan negara yang cerah. Maka itu, menerusi Belanjawan 2023, KPM menerima peruntukan terbesar, iaitu sebanyak 55.6 bilion berbanding dengan 52.6 bilion ringgit pada tahun 2022. Daripada peruntukan besar itu, kerajaan pada tahun hadapan bukan sahaja akan terus mengekalkan Bantuan Awal Persekolahan (BAP), tetapi tutut meningkatkan jumlah BAP.

“BAP selama ini telah meringankan beban ibu bapa berpendapatan RM3000 ke bawah untuk menyediakan kelengkapan sekolah anak-anak. Bermula pada tahun ini, kadar BAP telah dinaikkan kepada RM150 berbanding dengan RM100. Bagi tahun 2023, sukacita diumumkan bahawa BAP akan diberikan kepada semua murid tanpa mengira had pendapatan ibu bapanya. Sebagai contoh, jika sebuah keluarga mempunyai tiga orang anak yang bersekolah, maka mereka layak menerima BAP sebanyak 450 ringgit. Bantuan ini akan disalurkan pada Januari 2023 dan diharapkan dapat meringankan beban ibu bapa yang menyara anak-anak bersekolah. Peruntukan yang disediakan untuk BAP adalah sebanyak RM825 juta, iaitu jauh melebihi peruntukan pada tahun ini, iaitu RM450 juta,” ucap Tengku Zafrul.

BAP ialah bantuan sekali beri yang mula diperkenalkan pada tahun 2012 bertujuan untuk meringankan beban perbelanjaan persekolahan anak-anak yang ditanggung oleh ibu bapa atau penjaga terutamanya pada setiap awal tahun (pembukaan sesi persekolahan). Bantuan ini diberikan kepada murid Tahun 1 hingga Tingkatan 5 atau yang setaraf dengannya dari kalangan keluarga yang berpendapatan Isi Rumah Kasar RM3000 dan ke bawah. Walau bagaimanapun, selaras dengan pengumuman Belanjawan 2023, pemilihan atau kriteria kelayalan penerima BAP telah dihapuskan. Hal ini bermaksud, semua murid layak menerima BAP pada tahun hadapan.

Selain BAP, kerajaan turut membawa khabar gembira kepada penerima bantuan Rancangan Makanan Tambahan (RMT).  Menurut Tengku Zafrul, RMT yang telah dilaksanakan sejak tahun 1979 adalah bertujuan untuk memastikan murid daripada keluarga susah mendapat khasiat makanan yang diperlukan.

“Seperti yang saya umumkan semasa Belanjawan 2022, kerajaan telah menambah baik RMT dengan menyediakan bekalan susu pada setiap hari persekolahan anak-anak. Maka itu, bagi terus menambah baik program ini, kerajaan akan menaikkan kadar makanan bermasak RMT daripada RM2.50 kepada RM3.50 untuk Semenanjung dan RM3.00 kepada RM4.00 bagi Sabah, Sarawak dan Labuan. Kenaikan kadar ini akan berkuat kuasa pada bulan ini juga,” ujar Tengku Zafrul.

Dalam pembentangan Belanjawan 2023 itu, Tengku Zafrul menjelaskan bahawa sejumlah RM777 juta disediakan untuk program RMT, iaitu peningkatan signifikan berbanding dengan RM280 juta  pada tahun 2020, jumlah tesebut menurutnya adalah berdasarkan peluasan penerima dan kenaikan kadar dan penyediaan bekalan susu pada setiap hari. Dengan itu, lebih daripada 800 ribu orang murid serta 7300 pengusaha makanan dan pembekal susu tempatan akan menerima manfaat daripada penambahbaikan ini.

Selain itu, Belanjawan 2023 juga menyaksikan pada tahun hadapan, sejumlah RM2.3 bilion diperuntukkan untuk menyediakan ruang pembelajaran yang kondusif dan selamat buat murid sekolah. Jumlah ini merupakan peningkatan yang amat ketara berbanding dengan peruntukan RM1.7 bilion pada tahun ini.

“Daripada jumlah tersebut, sebanyak RM1.1 bilion disediakan untuk kerja-kerja penyelenggaraan dan pembaikan sekolah merangkumi sekolah kebangsaan, sekolah jenis kebangsaaan Cina  dan Tamil serta sekolah agama,” ucap Tengku Zafrul.

Sejumlah RM1.2 bilion pula disediakan untuk menaik taraf infrastruktur sekolah daif terutamanya bagi menggantikan bangunan kayu lama untuk keselesaan khususnya anak-anak di Sabah dan Sarawak dengan melibatkan sebanyak 123 projek di Sabah dan 182 projek di Sarawak.

“Bagi memenuhi keperluan penduduk setempat, kerajaan pada tahun 2023 akan mula membina sebanyak lima buah sekolah baharu dengan kos sebanyak RM430 juta melibatkan SMK Nabalu Sabah; SMK Dudong Sarawak; SK Paya Dusun Terengganu; SK Cyberjaya 2; dan SMK Denai Alam Selangor,” ucap Tengku Zafrul.

Menyambut baik pengumuman Belanjawan 2023 yang menyaksikan KPM terus menerima peruntukan terbesar negara, Menteri Kanan Pendidikan, YB Senator Datuk Dr. Radzi Jidin menjelaskan bahawa peruntukan sebanyak RM1.1 bilion untuk kerja selenggara dan membaik pulih sekolah bawah KPM merupakan peningkatan yang amat signifikan, iaitu tambahan sebanyak RM250 juta berbanding dengan peruntukan keseluruhan pada tahun 2022, iaitu sebanyak RM850 juta.

“Dengan peruntukan ini, KPM akan dapat menyediakan persekitaraan sekolah yang kondusif untuk seluruh warga sekolah,” ujar Datuk Dr. Radzi.

Tambahnya lagi, sewaktu beliau mula menjejakkan kaki di KPM, beliau bertekad agar isu bangunan daif sekolah di seluruh negara, khususnya di Sabah dan Sarawak akan dapat ditangani dengan cekap dan menyeluruh. Ujarnya, pendidikan sememangnya amat dekat dengan jiwa beliau. Apabila beliau diberikan amanah untuk menerajui KPM, tumpuannya adalah untuk menambahbaik struktur dalam ekosistem pendidikan bagi melonjakkan kualiti pendidikan negara. Perubahan demi perubahan dilaksanakan bagi memastikan anak-anak generasi pewaris negara mendapat pendidikan yang terbaik.

“Dalam Belanjawan 2023, KPM menerima peruntukan terbesar, iaitu sebanyak RM55.6 bilion. Peningkatan sebanyak RM3 bilion berbanding dengan yang diterima pada tahun ini, iaitu sebanyak RM52.6 bilion. Setiap sen daripada peruntukan yang diterima akan dimanfaatkan dengan sebaik-baiknya untuk generasi pewaris negara,” ucap Datuk Dr. Radzi, menerusi kenyataan yang dimuat naik dalam akaun media sosialnya.


Kuiz Bahasa Festival Seni

Untuk mendapatkan maklumat terkini, ikuti kami melalui Telegram

Kundasang – Program Kuiz Bahasa Bersempena dengan Festival Seni dan Alam (FESA), anjuran Dewan Bahasa dan Pustaka Cawangan Sabah telah dilaksanakan pada 5 dan 6 Oktober 2022 di Kundasang, Sabah. Program ini bertujuan untuk memupuk semangat cinta akan bahasa Melayu dan menggalakkan penggunaan bahasa Melayu yang berkualiti dalam kalangan pelajar sekolah melalui permainan bahasa seperti Sahibba Cap, Teka Peribahasa, Pintar Jawi dan Langkah Ria.

Pada 5 Oktober 2022, sebanyak 26 orang pelajar dari Sekolah Menengah Kebangsaan Agama Al-Irsyadiah, Sekolah Menengah Kebangsaan Ranau, Sekolah Menengah Kebangsaan Mat Salleh, Sekolah Menengah Kebangsaan Ulu Sugut, Sekolah Menengah Kebangsaan Timbua dan Sekolah Menengah Kebangsaan Bundu Tuhan telah menyertai Permainan Langkah Ria yang menguji kefahaman pelajar mengenai penggunaan bahasa Melayu yang betul, peribahasa, perumpamaan, pantun, dan pengetahuan am.

Sekolah Rendah Kebangsaan Kauluan, Sekolah Rendah Kebangsaan Don Bosco, Sekolah Rendah Kebangsaan Mesilou, Sekolah Rendah Kebangsaan Kundasang dan Sekolah Rendah Kebangsaan Bundu Tuhan telah menghantar sebanyak 73 orang pelajar pada 5 hingga 6 Oktober 2022. Pada 5 Oktober 2022, sebanyak 50 orang pelajar menyertai permainan Langkah Ria dan pada 6 Oktober 2022, sebanyak 23 orang pelajar menyertai permainan Pantas Jawi dan Betulkan yang Biasa.

Melalui beberapa permainan, pelajar secara tidak langsung dapat menambah ilmu pengetahuan dan menguji minda terutamanya dalam permainan melibatkan peribahasa, kata bidalan, perumpamaan, pantun dan ejaan Jawi. Maklum balas positif diterima daripada guru-guru pengiring. Para guru mencadangkan program seperti ini diteruskan pada tahun hadapan.

Program yang berlangsung selama dua hari ini, dikendalikan oleh Puan Norhafiza Ibrahim, Ketua, Pusat Dokumentasi Melayu dan dibantu oleh Puan Erani Abdullah.


FESA 2022: Pertandingan Reka Cipta Bahan Terbuang Mencungkil Kreativiti Pelajar

Kundasang – Seramai 14 kumpulan telah menyertai Pertandingan Reka Cipta Bahan Terbuang bersempena dengan Festival Seni dan Alam (FESA), yang telah diadakan pada 5 Oktober 2022, pukul 9.30 pagi di Pentas Budaya, Pekan Kundasang merupakan program yang julung-julung kali diadakan. Pertandingan ini ialah anjuran bersama antara Dewan Bahasa dan Pustaka (DBP) Cawangan Sabah dengan Pejabat Daerah Ranau, Majlis Daerah Ranau dan Pejabat Pendidikan Daerah Ranau.

Pertandingan ini adalah antara pengisian program FESA yang diwakili oleh dua orang pelajar yang melibatkan sekolah menengah di sekitar daerah Ranau dan Kundasang.

Antara objektif pelaksanaan pertandingan ini adalah untuk menyemarakkan sambutan Hari Alam Sekitar Negara dan kemuncak kepada Dekad Bahasa Kebangsaan (DBK) 2022 Peringkat Negeri Sabah melalui kegiatan kesenian. Selain itu, mendekatkan dan menjalin sinergi antara DBP dengan khalayak umum dan agensi kerajaan yang terlibat serta mencungkil kreativiti pelajar melalui reka cipta bahan terbuang.

Sekolah Menengah Kebangsaan Kamburogoh yang diwakili oleh Harves Esquuro Elip dan Jordan Nellder dengan hasil reka cipta EFC (Easy Functional Cleaner) dinobatkan sebagai johan Pertandingan Reka Cipta Bahan Terbuang. Johan menerima hadiah wang sebanyak RM800 dan sijil penghargaan. Reka cipta bahan terbuang yang diberikan nama M-Box dari Sekolah Menengah Kebangsaan Mat Salleh diwakili oleh Haneem Syahirah dan Solineka Jasirin sebagai naib johan dengan menerima hadiah wang sebanyak RM600 dan sijil penghargaan.

Sementara itu, Sekolah Menengah Kebangsaan Kamburogoh sekali lagi mendapat tempat ketiga dengan hasil reka cipta Multifunctional Rack yang dihasilkan oleh Ninelvin Ronnie dan Reeve Lioyd Robert. Tempat ketiga membawa pulang wang RM400 dan sijil penghargaan, manakala tiga hadiah sagu hati menerima hadiah wang RM200 bagi setiap kumpulan dan sijil penghargaan ialah kumpulan Sekolah Menengah Kebangsaan Lohan, Sekolah Menengah Kebangsaan Ranau dan Sekolah Menengah Kebangsaan Kundasang.

Majlis penyampaian hadiah disempurnakan oleh YB Datuk Amisah Yassin, Ahli Dewan Undangan Negeri (Dilantik). Turut hadir semasa majlis penutupan ialah Puan Aminah Awang Basar, Pengarah, DBP Cawangan Sabah, Datuk Jasni Matlani, Ahli Lembaga Pengelola DBP merangkap Presiden, BAHASA, Encik Jumain Abdul Ghani, Pegawai Daerah Ranau, Encik Jamius Agang, Penolong Pegawai Pendidikan Daerah Ranau wakil kepada Pegawai Pendidikan Daerah Ranau, pada 7 Oktober 2022 (Jumaat), pukul 9.00 pagi di Pentas Budaya, Pekan Kundasang.

Diharapkan penganjuran pertandingan seumpama ini dapat menyemarakkan semangat cintakan alam sekitar dan bahasa kebangsaan dalam kalangan peserta dan masyarakat secara keseluruhannya di samping meraikan sambutan Hari Alam Sekitar Negara dan kemuncak DBK 2022 Peringkat Negeri Sabah dan Wilayah Persekutuan Labuan.